Kɛzi Bɛnyia Ezukoa Bɛboa Belemgbunlililɛ Gyima Ne La | Nyamenle Belemgbunlililɛ\nDeɛmɔti nee kɛzi Gyihova menli fa ezukoa boa Belemgbunlililɛ gyima la\n1, 2. (a) Kɛzi Adiema Russell buale ɛsɔfo bie mɔɔ ɛnee kpondɛ kɛ ɔnwu kɛzi Baebolo Sukoavoma ne tua bɛ gyima ne anwo kakɛ la ɛ? (b) Duzu a yɛbazuzu nwo wɔ tile ɛhye anu a?\nKENLE ko, Reformed Church ɛsɔfo bie mɔɔ ɛnee ɔkpondɛ kɛ ɔnwu kɛzi Baebolo Sukoavoma ne tua bɛ gyima ne anwo kakɛ la rabizale Adiema Charles T. Russell nwolɛ edwɛkɛ.\nAdiema Russell hilehilele nuhua kɛ: “Yɛnlielie ezukoa.”\nƐsɔfo ne bizale kɛ: “Kɛzi bɛnyia ezukoa ɛ?”\nAdiema Russell buale kɛ: “Saa meka nɔhalɛ sikalɛ ne mekile wɔ a ɔbayɛ se kɛ ɛbalie wɔali. Saa menli ba debiezukoalɛ a, bɛnnwu ye kɛ bɛva kyɛnze bɛzie bɛ nyunlu. Noko bɛnwu ye kɛ kakɛ wɔ ɛkɛ. Na bɛka bɛkile bɛ nwo kɛ, ‘Kakɛ wɔ asalo ɛhye anwo. . . Kɛ ɔkɛyɛ na meaboa ɛ?’”\nKɛzi ɛsɔfo ne nleanle Adiema Russell la kile kɛ ɔnlie ɔnli.\nRussell doale zo kɛ, “Nɔhalɛ bɔkɔɔ ne a melɛka meahile wɔ la. Bɛta bɛbiza me kpuyia ɛhye, ‘Kɛ ɔkɛyɛ na meaboa ɛ?’ Saa awie nyia ezukoa na ɔkulo a, ɔbaboa Awulae gyima ne. Saa ɔnlɛ bie a, duzu ati a ɔwɔ kɛ yɛtinlitinli ɔ nwo zo a?” *\n2 Amgba, ɛnee Adiema Russell ɛlɛka “nɔhalɛ bɔkɔɔ ne.” Nyamenle menli lɛ kɛlɛtokɛ mɔɔ kile kɛ bɛfi bɛ ɛhulolɛ nu bɛye ndoboa bɛboa nɔhalɛ ɛzonlenlɛ a. Wɔ tile ɛhye anu, yɛbazuzu Ngɛlɛlera ne anu nee ɛnɛ mekɛ ye anu neazo bie mɔ anwo. Mekɛ mɔɔ yɛlɛsuzu kɛzi bɛfa ezukoa bɛboa Belemgbunlililɛ gyima ne anwo la, ɔwɔ kɛ yɛ nuhua ko biala biza ɔ nwo kɛ, ‘Kɛzi mebahola meaboa Belemgbunlililɛ ne ɛ?’\n‘Awie Biala Mɔɔ Ɔkulo La Ɛva Afɔlebɔdeɛ Ɛrɛlɛ Gyihova’\n3, 4. (a) Anwodozo boni a Gyihova lɛ wɔ ye azonvolɛ anu a? (b) Kɛzi Yizilayɛma boale ndanlɛ sua ne ɛzilɛ ɛ?\n3 Gyihova lɛ ye nɔhalɛ azonvolɛ nu anwodozo. Ɔze kɛ saa bɛmaa bɛ adenle a, bɛbavi bɛ ɛhulolɛ nu bɛaye ndoboa bɛala bɛ tunwomaa ne ali. Suzu Yizilayɛma tetedwɛkɛ nu neazo nwiɔ anwo nea.\n4 Gyihova yele Yizilayɛma vile Yigyibiti la, ɔzele bɛ kɛ bɛzi ndanlɛ sua mɔɔ bɛtudu la na bɛzonle nu. Sua ne nee kɛzi bɛbaziezie nu la bahyia ninyɛne dɔɔnwo. Gyihova zele Mosisi kɛ ɔmaa menli ne adenle ɔmaa bɛboa gyima ne. Ɔhanle kɛ: ‘Awie biala mɔɔ ɔdaye ɔkulo la ɛva afɔlebɔdeɛ ɛrɛlɛ Gyihova.’ (Ade. 35:5) Kɛzi menli ɛhye mɔɔ bɛvile “tɛnlabelɛ ɛsesebɛ nu kɛ ahanra la” ɛtɛkyɛle la yɛle bɛ nyɛleɛ ɛ? (Ade. 1:14, NW) Bɛvile bɛ ɛhulolɛ nu bɛvale ezukoa nvutuke, dwɛtɛ fufule nee ninyɛne ngakyile mɔɔ sonle bolɛ kpalɛ la bɛboale, ɔbayɛ kɛ bɛnyianle nuhua dɔɔnwo bɛvile Yigyibitima mɔɔ ɛnee nea bɛ nwo zo la ɛkɛ. (Ade. 12:35, 36) Yizilayɛma vale ninyɛne dɔɔnwo manle na akee bɛzele bɛ kɛ “nrenya anzɛɛ raalɛ biala mmafa [afɔlebɔdeɛ] bieko ba.”—Ade. 36:4-7.\n5. Mɔɔ Devidi manle Yizilayɛma ne adenle kɛ bɛboa ɛzonlenlɛ sua ne ɛzilɛ la, boni a bɛyɛle a?\n5 Kɛyɛ ɛvolɛ 475 anzi, Devidi vale ɔ ‘ti anwo agudeɛ’ boale ɛzonlenlɛ sua mɔɔ lumua mɔɔ bɛsonle ɛkɛ ne nɔhalɛ nu wɔ azɛlɛ ye azo la ɛzilɛ. Akee ɔmanle ɔ mediema Yizilayɛma adenle kɛ bɛboa, ɔbizale kɛ: ‘Nwane yɛɛ ɔdaye noko ɛnɛ kenle ye ɔkɛyeye ye ahonle nu na ɔkɛboa, ɔkɛva ɔ nwo ɔkɛbɔ afɔle ɔkɛmaa Gyihova a?’ Menli ne ‘yeyele bɛ ahonle nu vale ninyɛne ne manle Gyihova.’ (1 Edk. 29:3-9) Ɛnee Devidi ze afɔlebɔdeɛ ne ɛvileka, yemɔti ɔhanle ye wɔ asɔneyɛlɛ nu ɔhilele Gyihova kɛ: “Debie biala mɔɔ yɛlɛ la le ahyɛlɛdeɛ mɔɔ vi wɔ ɛkɛ ne a. Ɛdawɔ wɔ ɛdeɛ yɛɛ yɛzia yɛva yɛrɛlɛ wɔ a.”—1 Edk. 29:14.\n6. Duzu ati a bɛhyia ezukoa na bɛahola bɛayɛ Belemgbunlililɛ gyima ne ɛnɛ a, na kpuyia boni mɔ a ɔwɔ kɛ yɛbua a?\n6 Mosisi anzɛɛ Devidi antinlitinli Nyamenle menli ne kɛ bɛye ndoboa. Emomu, menli ne vile bɛ ahonle nu vale debie boale. Na ɛnɛ noko ɛ? Yɛ muala yɛze kɛ gyima mɔɔ Nyamenle Belemgbunlililɛ ne ɛlɛyɛ la hyia ezukoa. Ɔhyia ezukoa dɔɔnwo na bɛayɛ Baebolo nee Baebolo nwo mbuluku, bɛazi na bɛaziezie nyianu azua nee ɔfese ngakyile, na eza bɛava moalɛ bɛamaa yɛ mediema diedima wɔ esiane mekɛ nu. Kpuyia bie mɔ mɔɔ hyia la ɛne: Kɛzi bɛnyia ezukoa mɔɔ bɛhyia la ɛ? Asoo ɔwɔ kɛ bɛtinlitinli Belemgbunli ne ɛdoavolɛma na bɛaye ndoboa ɔ?\n“Ɔnrɛzɛlɛ Menli Kɛ Bɛboa Ye Ɛlɛ”\n7, 8. Duzu ati a Gyihova menli ɛnzɛzɛlɛ ezukoa ɛnvi awie mɔ ɛkɛ ɛ?\n7 Adiema Russell nee ɔ gɔnwo mɔ kpole kɛ bɛbazukoa ndenle ngakyile mɔɔ Keleseɛnemaanle ne anu asɔne ne mɔ dua zo bɔ adwenle die ezukoa la. Wɔ Ɛzinzalɛ Arane ne mɔɔ tɔ zo nwiɔ la edwɛkɛtile ne mɔɔ se “Ɛkpondɛ ‘Ɛzinzalɛ Arane’ Ne Bie Ɔ?” la abo, Russell hanle kɛ: “Yɛdie yɛdi kɛ GYIHOVA zua ‘Ɛzinzalɛ Arane’ ne anzi, na ɛhye ati ɔnrɛzɛlɛ menli kɛ bɛboa ye ɛlɛ. Saa Ahenle mɔɔ ɔhanle kɛ: “Dwɛtɛ fufule le me ɛdeɛ, yɛɛ ezukoa nvutuke le me ɛdeɛ” la kpo kɛ ɔbava ezukoa mɔɔ yɛhyia la yeamaa a, yɛbade ɔ bo kɛ mekɛ ɛdwu kɛ yɛgyakyi buluku ne ɛyɛlɛ.” (Hagae 2:7-9) Wɔ ɛvolɛ mɔɔ bo 130 la anzi, Ɛzinzalɛ Arane ne nee ahyehyɛdeɛ ne mɔɔ yɛ la tɛgyi ye kpundii!\n8 Gyihova menli ɛnzɛzɛlɛ ezukoa. Bɛnva pɛlɛte bɛnlielie ezukoa anzɛɛ bɛnva kɛlata bɛmmaa menli kɛ bɛboa bɛ. Eza bɛnlua harvest, appeal for fund anzɛɛ crusade ɛyɛlɛ zo bɛmkpondɛ ezukoa. Bɛfa mɔɔ Ɛzinzalɛ Arane ne hanle ye dɛbadɛba la bɛdi gyima: “Yɛnwu ye kɛ ɔnle kpalɛ kɛ Awulae ati yɛbazɛlɛzɛlɛ ezukoa, kɛmɔ ɛzonlenlɛ ngakyile ne mɔ yɛ ye la . . . Yɛnwu ye kɛ ndenle ngakyile mɔɔ bɛdua zo bɛsɛlɛ ezukoa wɔ yɛ Awulae duma nu la ɛnle kpalɛ, ɔnlie ɔndo nu, na ɔmmaa ɔnyila bɛdabɛ mɔɔ bɛye nee gyima mɔɔ bɛfa bɛyɛ la azo.” *\n“Awie Biala Ɛva Mɔɔ Yezuzu Nwo Wɔ Ye Ahonle Nu La Ɛmaa”\n9, 10. Bodane ko mɔɔ ɔti yɛfi yɛ ɛhulolɛ nu yɛye ndoboa la a le boni?\n9 Kɛ Belemgbunlililɛ ne maanlema la, ɔnle kɛ bɛtinlitinli yɛ na yɛaye ndoboa. Emomu, anyelielɛ maa yɛfa yɛ ezukoa nee ninyɛne ngakyile yɛboa Belemgbunlililɛ gyimalilɛ ngakyile. Duzu ati a yɛfi yɛ ɛhulolɛ nu yɛye ndoboa ɛ? Suzu ninyɛne nsa anwo nea.\n10 Mɔɔ lumua, yɛfi yɛ ɛhulolɛ nu yɛye ndoboa ɔluakɛ yɛkulo Gyihova na yɛkulo kɛ “yɛyɛ mɔɔ sɔ ɔ nye la.” (1 Dwɔn 3:22) Nɔhalɛ nu, Gyihova anye die sonvolɛ mɔɔ fi ahonle nu ye ndoboa la anwo. Bɛmaa yɛzuzu ɛzoanvolɛ Pɔɔlo edwɛkɛ mɔɔ fane kɛzi ɔwɔ kɛ Keleseɛnema fa debie maa la anwo. (Bɛgenga 2 Kɔlentema 9:7.) Nɔhalɛ Keleseɛnenli ɛndwehwenle ɔ bo aze na yeaye ndoboa. Emomu, ɔye ndoboa ɔluakɛ “yezuzu nwo wɔ ye ahonle nu.” * Kile kɛ, ɔye ndoboa wɔ mekɛ mɔɔ yezuzu ngyianlɛ bie nee kɛzi ɔbali nwolɛ gyima anwo la. Gyihova anye die sonla zɛhae anwo, ɔluakɛ “Nyamenle kulo sonla mɔɔ te ɔ nyunlu kyɛ debie la.” Baebolo ngilebɛbo gyɛne ka kɛ: “Nyamenle kulo sonla mɔɔ kulo debie ɛhyɛlɛ la.”\nYɛ mediema ngakula mɔɔ wɔ Mozambique la noko anye die kɛ bɛbaye ndoboa\n11. Duzu a ka yɛ maa yɛfa ahyɛlɛdeɛ kpalɛ yɛmaa Gyihova a?\n11 Mɔɔ tɔ zo nwiɔ, yɛfa nwonane afoa nu ninyɛne yɛye ndoboa yɛyɛ Gyihova mo ɔlua ye nyilalɛ dɔɔnwo ne ati. Suzu ngyinlazo bie mɔɔ ka ahonle mɔɔ wɔ Mosisi Mɛla ne anu la anwo. (Bɛgenga Mɛla ne 16:16, 17.) Saa bɛlɛkɔ ɛvolɛ ne anu ɛvoyia nsa ne mɔ abo a, ɔwɔ kɛ Yizilayɛ nrenya biala fa ahyɛlɛdeɛ ‘kɛmɔ Gyihova nyilalɛ ne’ mɔɔ yeva yemaa ye la si de la maa. Ɛhye ati, kolaa na bɛahɔ ɛvoyia bie la, ɔwɔ kɛ nrenya biala nwu nyilalɛ mɔɔ yenyia la na ɔsuzu ahyɛlɛdeɛ kpalɛ mɔɔ ɔbahola ye fa la anwo. Zɔhane ala a saa yɛsuzu kɛzi Gyihova ɛyila yɛ la anwo a, yɛ ahonle baha yɛ yeamaa yɛava ahyɛlɛdeɛ kpalɛ yɛamaa a. Yɛ ahyɛlɛdeɛ mɔɔ vi ahonle nu mɔɔ nwonane afoa nu ninyɛne mɔɔ yɛfa yɛye ndoboa boka nwo la kile kɛ yɛ nye sɔ kɛzi Gyihova ɛyila yɛ la.—2 Kɔl. 8:12-15.\n12, 13. Kɛzi ndoboa mɔɔ yɛfi yɛ ɛhulolɛ nu yɛye la kile kɛ yɛkulo Belemgbunli ne ɛ, na ɛzɛ a awie biala fa maa a?\n12 Mɔɔ tɔ zo nsa, yɛkile kɛ yɛkulo Belemgbunli Gyisɛse Kelaese ɔlua ndoboa mɔɔ yɛfi ahonle nu yɛye la azo. Adenle boni azo? Yɛ mɔɔ Gyisɛse hanle hilele ye ɛdoavolɛma ne wɔ nɔe ne mɔɔ aleɛ kye a ɔbawu la nzonlɛ. (Bɛgenga Dwɔn 14:23.) Gyisɛse hanle kɛ: “Awie biala mɔɔ kulo me la bali me ngilehilelɛ zo.” Gyisɛse mɛla mɔɔ se bɛbɔ Belemgbunlililɛ edwɛkpa ne nolo wɔ aleɛabo amuala la boka ye “ngilehilelɛ” ne anwo. (Mat. 24:14; 28:19, 20) Yɛyɛ mɔɔ yɛbahola biala la yɛdi zɔhane “ngilehilelɛ” ne azo—yɛfa yɛ mekɛ, anwosesebɛ nee nwonane afoa nu ninyɛne yɛboa Belemgbunlililɛ edwɛkɛhanlɛ gyima ne. Yɛdua adenle ɛhye azo yɛkile kɛ yɛkulo Mɛzaya Belemgbunli ne.\n13 Nɔhalɛ nu, kɛ Belemgbunlililɛ ne maanlema mɔɔ di nɔhalɛ la, yɛkulo kɛ yɛfi yɛ ahonle nu yɛye ezukoa yɛboa Belemgbunlililɛ ne. Ɔwɔ kɛ yɛye ɛzɛ? Ɔle awie biala kpɔkɛzilɛ. Awie biala ye ndoboa kɛmɔ ɔbahola la. Noko yɛ mediema ekyi bie a bɛ sa nu le kpalɛ a. (Mat. 19:23, 24; Gye. 2:5) Noko saa menli ɛhye mɔ nwu kɛ Gyihova nee ɔ Ra ne anye sɔ ndoboa ngyikyi mɔɔ bɛfi ahonle nu bɛye la a ɔkyekye bɛ rɛle.—Maake 12:41-44.\nKɛzi Bɛnyia Ezukoa Ɛ?\n14. Kɛzi Gyihova Alasevolɛ vale bɛ mbuluku ne mɔ manle wɔ ɛvolɛ dɔɔnwo anu ɛ?\n14 Ɛvolɛ dɔɔnwo mɔɔ ɛze ɛhɔ la, ɛnee Gyihova Alasevolɛ pɛ Baebolo nwo mbuluku ne mɔ bolɛ. Ɛnee bolɛ ne wɔ aze mɔɔ menli mɔɔ ɛnlɛ bie bɔbɔ la bahola anyia buluku ne bie. Nɔhalɛ nu, saa suamenle bie anye die nwo na ɔnlɛ ezukoa bɔbɔ a, Belemgbunlililɛ nolobɔlɛma lɛ ɛhulolɛ kɛ bɛbamaa ye buluku ne bie. Bɛ nye die kɛ bɛbava buluku ne bɛamaa menli mɔɔ bɛbahola ye kenga na bɛanyia zolɛ nvasoɛ la.\n15, 16. (a) Nzenzaleɛ boni a Neazo Eku ne bɔle ɔ bo yɛle wɔ 1990 ne anu wɔ adenle mɔɔ yɛdua zo yɛfa yɛ mbuluku ne mɔ yɛmaa la anu a? (b) Kɛzi bɛnyia ndoboa mɔɔ bɛfi bɛ ɛhulolɛ nu bɛye la ɛ? (Eza nea ɛlɛka “ Yɛ Ndoboa Ne Kɔ Ni?”)\n15 Wɔ 1990, Neazo Eku ne bɔle ɔ bo kɛ ɔyɛ nzenzaleɛ wɔ kɛzi yɛfa mbuluku ne mɔ yɛmaa la anu. Bɛbɔle ɔ bo kɛ bɛfa buluku biala bɛamaa bɛalie ndoboa wɔ ɛvolɛ zɔhane anu wɔ United States. Kɛlata mɔɔ asafo muala nyianle ye wɔ zɔhane maanle ne anu la hilehilele nuhua kɛ: “Bɛbava magazine nee mbuluku bɛamaa nolobɔlɛma nee maanlema mɔɔ anye balie nwolɛ la mɔɔ bɛnrɛbɔ bɛ bolɛ a. . . . Awie biala mɔɔ kulo kɛ ɔye ndoboa ɔmaa bɛfa bɛtua yɛ ngilehilelɛ gyima ne anwo kakɛ la bahola ayɛ zɔ, noko saa bɛye ndoboa anzɛɛ bɛanye bie bɔbɔ a yɛbahola yɛava buluku ne yɛamaa bɛ.” Zɔhane ngyehyɛleɛ ne manle yɛdele ndoboa mɔɔ yɛfi ahonle nu yɛye nee yɛ ɛzonlenlɛ gyima ne abo na ɔmanle ɔlale ali kɛ ‘yɛnva Nyamenle edwɛkɛ ne yɛnzi kongo.’ (2 Kɔl. 2:17) Nzinlii, bɛvale ndoboa mɔɔ bɛfi ahonle nu bɛye la bɛlile gyima wɔ ewiade amuala.\n16 Kɛzi bɛnyia ndoboa ne ɛ? Wɔ Gyihova Alasevolɛ Belemgbunlililɛ Asalo ne mɔ anu, bɛva ndoboa nlɛka bɛziezie ɛleka bie mɔ. Awie biala noko bahola ava ndoboa ado nu anzɛɛ ava anwa Gyihova Alasevolɛ ɔfese ngakyile ne mɔ. Ɛvolɛ biala, Ɛzinzalɛ Arane ne anu edwɛkɛ bie kile kɛzi bɛbava ndoboa ɛhye mɔ bɛanwa la.\nGyima Boni A Bɛfa Ezukoa Ne Bɛyɛ A?\n17-19. Kilehile mɔɔ bɛfa ndoboa ɛhye mɔ bɛyɛ la anu (a) ewiade amuala gyima ne, (b) ewiade amuala Belemgbunlililɛ Asalo ɛsisilɛ, yɛɛ (d) asafo kakɛdualɛ.\n17 Ewiade amuala gyima. Bɛfa ezukoa ɛhye mɔ bɛtua ewiade amuala edwɛkɛhanlɛ gyima ne anwo kakɛ. Ninyɛne mɔɔ bɛtua nwolɛ kakɛ la bie mɔ a le mbuluku mɔɔ bɛyɛ bɛava bɛanwa, Bɛtɛle azua ɛsisilɛ nee bɛ boɛyɛlɛ nee teokelase sukulu ngakyile. Eza bɛfa ezukoa ne bɛnea edwɛkpatɛlɛvolɛma, neavolɛ adenduvoma nee adekpakyelɛ titilema. Bɛfa yɛ ndoboa ne bie bɛdi mediema mɔɔ esiane kɛdo bɛ arɛlevilɛ nu la ngyianlɛ nwo gyima. *\n18 Ewiade amuala Belemgbunlililɛ Asalo ɛsisilɛ. Bɛfa ezukoa ɛhye bɛboa asafo ne mɔ bɛmaa bɛsi anzɛɛ bɛsiezie bɛ Belemgbunlililɛ Asalo. Ndoboa mɔɔ bɛye la maa bɛnyia ezukoa bɛboa asafo ngakyile. *\n19 Asafo kakɛdualɛ. Bɛfa ezukoa ɛhye bɛtua gyima mɔɔ bɛyɛ ye wɔ Belemgbunlililɛ Asalo ne anwo la anwo kakɛ. Mgbanyima ne mɔ bahola azi kpɔkɛ kɛ bɛfa ezukoa ne bie bɛanwa ɔfese ne mɔɔ wɔ bɛ ɛkɛ ne la amaa bɛava bɛaboa ewiade amuala gyima ne. Wɔ tɛnlabelɛ ɛhye mɔ anu, mgbanyima ne mɔ bava kpɔkɛbɔlɛ ne ado asafo ne anyunlu. Saa bɛdie bɛto nuhua a, bɛbava zɔhane ezukoa ne bɛanwa. Siane biala, adiema ne mɔɔ nea asafo ne gya zo la bu ezukoa ne anwo mgbonda na bɛkenga bɛkile asafo ne.\n20. Kɛzi ɛbahola wɔava wɔ ninyɛne mɔɔ sonle bolɛ la wɔali Gyihova eni ɛ?\n20 Saa yɛsuzu mɔɔ kɔ zo wɔ Belemgbunlililɛ edwɛkɛhanlɛ nee ewiade amuala ɛdoavolɛyɛlɛ gyima ne anu la anwo a, ɔka yɛ ɔmaa yɛfa yɛ nwo ninyɛne mɔɔ sonle bolɛ la ‘yɛdi Gyihova eni.’ (Mrɛ. 3:9, 10) Yɛfa yɛ anwosesebɛ, yɛ adwenle nee mɔdenle mɔɔ yɛbɔ ye wɔ sunsum nu la yɛboa. Yɛkpondɛ kɛ yɛfa ɛhye yɛdi gyima kpalɛ wɔ Belemgbunlililɛ gyima ne anu. Eza kakye kɛ, yɛ ninyɛne mɔɔ sonle bolɛ la bie a le yɛ nwonane afoa nu ninyɛne. Bɛmaa yɛzi kpɔkɛ kɛ saa yɛbahola a, yɛbava biala mɔɔ yɛlɛ la yɛamaa. Yɛ ndoboa ne wula Gyihova anyunlunyia na ɔkile kɛ yɛlɛboa Mɛzaya Belemgbunlililɛ ne.\n^ ɛden. 1 Ɛzinzalɛ Arane, July 15, 1915, mukelɛ 218-219.\n^ ɛden. 8 Ɛzinzalɛ Arane, August 1, 1899, mukelɛ 201.\n^ ɛden. 10 Nwomanli bie hanle kɛ adwenle mɔɔ wɔ Giliki edwɛkɛkpɔkɛ mɔɔ bɛhile ɔ bo “yezuzu nwo” anu la a le kɛ “ɛdumua wɔadwenle debie nwo na wɔazi nwolɛ kpɔkɛ.” Ɔdoale zo kɛ: “Ɔwɔ nuhua kɛ anyelielɛ wɔ debie mɔɔ ɛfa wɔamaa mɔɔ ɛtɛsuzule nwolɛ la anu ɛdeɛ, noko ɔwɔ kɛ yɛsuzu nwolɛ na yɛyɛ nwolɛ ngyehyɛleɛ.”—1 Kɔl. 16:2\n^ ɛden. 17 Saa ɛkpondɛ moalɛ ɛzonlenlɛ gyima ne anwo edwɛkɛ dɔɔnwo a, nea Tile 20.\n^ ɛden. 18 Saa ɛkpondɛ Belemgbunlililɛ Asalo ɛsisilɛ gyima ne anwo edwɛkɛ dɔɔnwo a, nea Tile 19.\nBoni a ɛbahola wɔazukoa wɔavi menli mɔɔ vale afɔlebɔdeɛ boale ndanlɛ sua ne nee ɛzonlenlɛ sua ne ɛzilɛ gyima ne la neazo ne anu a?\nDuzu ati a Belemgbunlililɛ ne maanlema fi ahonle nu fa ezukoa nee ninyɛne ngakyile boa Belemgbunlililɛ gyima ɛ?\nKɛzi ɛbahola wɔaboa Belemgbunlililɛ ne wɔ mɔɔ ɔlɛyɛ ye ɛnɛ la amuala anu ɛ?\nYƐ NDOBOA NE KƆ NI?\nBƐFA NDOBOA NE AMUALA BƐBOA BELEMGBUNLILILƐ GYIMA NE TITILE\nMbuluku ɛyɛlɛ nee ye ɛhyɛlɛ, mɔɔ bɛpelente nee ɛlɛtɔlɔnek ɛdeɛ\nBɛfa bɛtua Belemgbunlililɛ Asalo ne ɛziezielɛ nwo kakɛ yɛɛ asafo ne kpɔkɛbɔlɛ *\nBELEMGBUNLILILƐ ASALO ƐSISILƐ\nƆvi 1999 mɔɔ badwu 2013 la, bɛsisile Belemgbunlililɛ Asalo 26,849 wɔ maanle mɔɔ bɛnlɛ ezukoa dɔɔnwo la anu\nESIANE MEKƐ NU MOALƐ\n(Nea mgbondabulɛ ɛleka “Saa Esiane Si A!” mɔɔ wɔ Tile 20 la)\nDAHUU ƐZONLENLƐ GYIMA TITILE AZONVOLƐ\nAsetɛnla nu ninyɛne le kɛ sua, aleɛ yɛɛ ayileyɛlɛ nwo kakɛ boka nwo\nMaanle Maanle Avinli Nee Belemgbunlililɛ Asalo Ɛsisilɛ Azonvolɛ\nBƐTƐLE NEE EDWƐKƐBOHILELƐ ƆFESE\n^ ɛden. 64 Ɛleka biala mɔɔ bɛyia bɛsonle la, Gyihova Alasevolɛ lɛ ngyehyɛleɛ mɔɔ bɛdua zo bɛye ndoboa, noko akee asolo maanle biala nee kɛzi bɛye bɛ ndoboa la.\nKƐZI BƐYE NDOBOA LA\nBƐ TI ANWO NDOBOA\n(bɛdua ezukoa, kyɛke anzɛɛ ɛlɛtɔlɔneke ninyɛne le kɛ jw.org azo bɛfa bɛnwa)\nAZUA NEE AZƐLƐ/NDOBOA MƆƆ ƐNLE EZUKOA\nKenga kɛzi bie mɔ ye ndoboa boa Gyihova Alasevolɛ ewiade amuala gyima ne amaa bɛali awie mɔ sunsum nu nee nwonane nu ngyianlɛ nwo gyima la.\nKenga kɛzi ɛbava wɔ mekɛ, ezukoa, anwosesebɛ, nee wɔ nrɛlɛbɛ wɔaboa Nyamenle Belemgbunlililɛ ne la.\nFa nwa awie Fa nwa awie Kɛzi Bɛnyia Ezukoa Bɛboa Belemgbunlililɛ Gyima Ne La


1 Samoɛle 15 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 15:1-35\nSɔɔlo yɛle anzosesebɛ gyakyile Egage (1-9)\nSamoɛle hwile Sɔɔlo anyunlu (10-23)\n“Tieyɛ le kpalɛ tɛla afɔlebɔlɛ” (22)\nBɛkpo Sɔɔlo kɛ belemgbunli (24-29)\nSamoɛle hunle Egage (30-35)\n15 Akee Samoɛle zele Sɔɔlo kɛ: “Gyihova zoanle me kɛ memkpokpa wɔ kɛ belemgbunli wɔ ye menli Yizilayɛma anwo zo;+ akee tie mɔɔ Gyihova lɛ ye ka la.+ 2 Edwɛkɛ mɔɔ ɛlɔne Gyihova ɛha la ɛne: ‘Mebamaa Amalɛkema abu mɔɔ bɛvale bɛyɛle Yizilayɛma wɔ mekɛ mɔɔ bɛvi Yigyibiti bɛlɛba na bɛdwazole bɛtiale bɛ wɔ adenle nu la anwo mgbonda.+ 3 Yemɔti kɔ na kɔhu Amalɛkema,+ na sɛkye bɛ+ nee debie biala mɔɔ bɛlɛ la. Mmagyakyi bɛ;* ɔwɔ kɛ ɛku bɛ,+ mrenyia nee mraalɛ, ngakula nee mbɔdɔma, nlankɛ nee mboane, afunlumu nee asoaso kɔsɔɔti.’”+ 4 Sɔɔlo vɛlɛle menli ne na ɔdianle bɛ wɔ Tileeyam: Ɛnee sogyama mɔɔ dua aze la le 200,000 yɛɛ Dwudama le 10,000.+ 5 Sɔɔlo hɔle too ɔhɔdwule Amalɛke suakpole ne azo na bɛhɔziale bɔnza* ne anwo. 6 Akee Sɔɔlo zele Kinama kɛ:+ “Bɛhwe bɛ nwo bɛvi Amalɛkema anwo, amaa meanzɛkye bɛ meamboka bɛ nwo.+ Ɔluakɛ mekɛ mɔɔ Yizilayɛma vi Yigyibiti ɛlɛba la bɛlale ɛlɔlɛ kpundii ali bɛhilele bɛ.”+ Ɔti Kinama yele bɛ nwo vile Amalɛkema avinli. 7 Akee Sɔɔlo hunle Amalɛkema+ ɔvi Havelaa+ too ɔhɔdwule Hyɔɔ+ mɔɔ bikye Yigyibiti la. 8 Ɔhyele Amalɛke Belemgbunli Egage+ anyewɔzo, noko ɔvale konle dadeɛ ɔhunle menli mɔɔ ɛha la kɔsɔɔti.+ 9 Noko Sɔɔlo nee menli ne gyakyile Egage* nee mboane, nlankɛ, nane mɔɔ ɛlɔ nee mboane nyinli anu mgbalɛ ne yɛɛ ninyɛne kɔsɔɔti mɔɔ le kpalɛ la.+ Ɛnee bɛngulo kɛ bɛsɛkye bɛ. Noko ninyɛne kɔsɔɔti mɔɔ ɛnle kpalɛ na bɛngulo la ɛdeɛ bɛzɛkyele bɛ. 10 Akee Gyihova zele Samoɛle kɛ: 11 “Menlu me nwo* kɛ menyɛle Sɔɔlo belemgbunli la, ɔluakɛ yehwe ɔ nwo yevi me nwo yɛɛ yeanli me edwɛkɛ zo.”+ Samoɛle vale ɛya kpole, na ɔzunle ɔvɛlɛle Gyihova nɔe ne amuala.+ 12 Mɔɔ Samoɛle dwazole nwonlomɔ mangyee kɛ ɔkayia Sɔɔlo la, bɛhanle bɛhilele Samoɛle kɛ: “Sɔɔlo ɛhɔ Kamɛle,+ na yehɔzi ngakyedeɛ wɔ ɛkɛ yemaa ɔ nwo.+ Akee yedoa zo yehɔ Gelegale.” 13 Mɔɔ Samoɛle hɔdole ye la, Sɔɔlo zele ye kɛ: “Gyihova ɛyila wɔ. Meli Gyihova edwɛkɛ ne azo.” 14 Noko Samoɛle hanle kɛ: “Ɛnee mboane ɛzunlɛ ne mɔɔ mete wɔ me nzo nu nee nlankɛ ɛzunlɛ ne mɔɔ mete la ɛ?”+ 15 Na Sɔɔlo hanle kɛ: “Bɛ nee bɛ vi Amalɛkema lɔ a rale a, ɔluakɛ menli ne gyakyile mboane nee nlankɛ mgbalɛ ne mɔ* kɛ bɛfa bɛabɔ afɔle bɛamaa Gyihova wɔ Nyamenle ne; noko mɔɔ hale la yɛzɛkyele bɛ.” 16 Na Samoɛle zele Sɔɔlo kɛ: “Gyinla! Maa menga edwɛkɛ mɔɔ Gyihova hanle hilele me nɔe la mengile wɔ.”+ Ɔti ɔzele ye kɛ: “Tendɛ!” 17 Samoɛle doale zo kɛ: “Tɛ ɛdawɔ a ɛnee ɛle ekyi wɔ ɛ nye zo+ wɔ mekɛ mɔɔ bɛyɛle wɔ Yizilayɛ mbusua ne mɔ kpanyinli na Gyihova kpokpale wɔ kɛ belemgbunli wɔ Yizilayɛ la ɔ?+ 18 Nzinlii Gyihova zoanle wɔ na ɔhanle kɛ, ‘Kɔ na kɔzɛkye Amalɛkema ɛtanevolɛma bɔkɔɔ.+ Ɛ nee bɛ ɛho kɔkpula kɛ ɛbabɔ bɛ bo zo la.’+ 19 Ɛnee duzu ati a wɔandie Gyihova ane ɛ? Emomu ɛ nye bolole bɛ ninyɛne ne na ɛsesale,+ na ɛyɛle ɛtane wɔ Gyihova anye zo!” 20 Noko Sɔɔlo zele Samoɛle kɛ: “Na se medie Gyihova ane! Mengɔle ɛleka mɔɔ Gyihova zoanle me la, yɛɛ meva Amalɛke Belemgbunli Egage mera na mezɛkye Amalɛkema bɔkɔɔ.+ 21 Noko menli ne vale mboane nee nlankɛ mɔɔ wɔ ninyɛne mɔɔ bɛnyianle la anu, ninyɛne mɔɔ ɔwɔ kɛ bɛsɛkye bɛ la anu mgbalɛ ne kɛ bɛfa bɛabɔ afɔle bɛamaa Gyihova wɔ Nyamenle ne wɔ Gelegale.”+ 22 Akee Samoɛle hanle kɛ: “Asoo Gyihova anye die ɛyelalɛ afɔlebɔdeɛ nee afɔlebɔlɛ nwo kpole+ tɛla kɛ bɛkɛdie Gyihova ane ɔ? Nea! Tieyɛ le kpalɛ tɛla afɔlebɔlɛ,+ yɛɛ ɛyɛ ɛnzolɛ ɛtie edwɛkɛ a ɔtɛla mboane nyinli ɛnlome;+ 23 ɔluakɛ atuadelɛ+ le ɛtane kɛ abisadeɛ ɛhɔlɛ ala la,+ yɛɛ anwomemaazo* ɛyɛlɛ le kɛ ngonyia nee awozonlezonlenlɛ* ala la. Kɛmɔ wɔkpo Gyihova edwɛkɛ ne la ati,+ ɔdaye noko yekpo wɔ kɛ belemgbunli.”+ 24 Akee Sɔɔlo zele Samoɛle kɛ: “Meyɛ ɛtane ɔluakɛ meanli Gyihova mɛla ne nee wɔ edwɛkɛ zo, ɔboalekɛ menzulole menli ne na mendiele mɔɔ bɛhanle la. 25 Yemɔti mesɛlɛ wɔ, fa me ɛtane kyɛ me, na ɛ nee me ɛzia ɛhɔ amaa meabɔ me ti aze meamaa Gyihova.”+ 26 Noko Samoɛle zele Sɔɔlo kɛ: “Me nee wɔ ɛnrɛzia ɔluakɛ wɔkpo Gyihova edwɛkɛ ne, na Gyihova noko ɛkpo wɔ kɛ ɛnrɛyɛ Yizilayɛ belemgbunli bieko.”+ 27 Mɔɔ Samoɛle hakyile ɔ nwo kɛ ɔkɔ la, Sɔɔlo zɔle ye tɛladeɛ ne mɔɔ ɛnlɛ ɔ sa la anloa, na ɔdele. 28 Na Samoɛle hanle kɛ: “Gyihova ɛlie* Yizilayɛ belemgbunlililɛ ne ɛvi ɛ sa nu ɛnɛ, na ɔbava yeamaa ɛ gɔnwo nrenyia mɔɔ le kpalɛ tɛla wɔ la.+ 29 Yizilayɛ Anyunlunyianli ne+ noko ɛnrɛbɔ adalɛ+ anzɛɛ ɛnrɛhakyi ye adwenle,* ɔluakɛ ɔnle kɛ sonla na yeahakyi ye adwenle.”+ 30 Na ɔhanle kɛ: “Meyɛ ɛtane. Noko mesɛlɛ wɔ, di me eni wɔ me menli ne mgbanyima ne mɔ nee Yizilayɛma anyunlu. Ɛ nee me ɛzia ɛhɔ na mengɔmbɔ me ti aze memaa Gyihova wɔ Nyamenle ne.”+ 31 Yemɔti Samoɛle lile Sɔɔlo anzi ɔ nee ye hɔle, na Sɔɔlo hɔbɔle ɔ ti aze maanle Gyihova. 32 Na Samoɛle hanle kɛ: “Bɛva Amalɛke Belemgbunli Egage bɛrɛlɛ me.” Na Egage hwenlehwenlenle ɔ bo aze* hɔle ɔ nwo ɛkɛ, ɔluakɛ Egage hanle ye ɔ ti anu kɛ: ‘Nɔhalɛ nu, ewule nwo ɛzulolɛ* ɛpɛ nu.’ 33 Noko Samoɛle hanle kɛ: “Kɛ mɔɔ wɔ konle dadeɛ ne ɛmaa mrɛladane amra ɛvi bɛ sa la, zɔhane ala a wɔ mame noko amra bavi ɔ sa adɛla mrɛladane kɔsɔɔti a.” Na Samoɛle pepɛle Egage nzokanzoka wɔ Gyihova anyunlu wɔ Gelegale.+ 34 Samoɛle hɔle Releema, na Sɔɔlo hɔle ye sua zo Gebeya. 35 Samoɛle annwu Sɔɔlo bieko hɔkpulale kenle mɔɔ ɔwule la, ɔluakɛ Samoɛle lile Sɔɔlo anwo nyane kpole.+ Na Gyihova nlunle ɔ nwo kɛ ɔyɛle Sɔɔlo belemgbunli wɔ Yizilayɛ la.+\n^ Anzɛɛ “Mmase bɛ anwunvɔne.”\n^ Anzɛɛ “azudenle.”\n^ Anzɛɛ “zele Egage anwunvɔne.”\n^ Anzɛɛ “Meli nyane.”\n^ Anzɛɛ “menli ne zele mboane nee nlankɛ mgbalɛ ne mɔ anwunvɔne.”\n^ Hibulu edwɛkɛkpɔkɛ ne eza kile akɛnrasesebɛ mɔɔ ɛnle kpalɛ mɔɔ bɛfa bɛyɛ debie anzɛɛ awie mɔɔ yɛ debie mɔɔ ɔnlɛ adenle ɔnyɛ la.\n^ Hibulu aneɛ nu, “tɛlafem ananze,” ɛhye kile, abusua nyamenle.\n^ Hibulu aneɛ nu, “ɛde.”\n^ Anzɛɛ “ɛnrɛnlu ɔ nwo.”\n^ Anzɛɛ ɔkola ɔkile, “vale anwodozo.”\n^ Hibulu aneɛ nu, “ɛnwonle.”\n1 Samoɛle 15


Gyihova Alasevolɛ Belemgbunlililɛ Asalo—Deɛmɔti Nee Kɛzi Bɛsi Ye La?\nNigeria, dɛba ne yɛɛ mɔɔ bɛzi bɛwie\nKɛmɔ duma Belemgbunlililɛ Asalo kile la, Baebolo ngilehilelɛ titile mɔɔ bɛyɛ ye wɔ ɛkɛ la twe adwenle kɔ Nyamenle Belemgbunlililɛ ne azo—edwɛkɛtile mɔɔ ɛnee Gyisɛse ɛzonlenlɛ gyima ne gyi zo la.—Luku 8:1.\nƐkɛ ne a nɔhalɛ ɛzonlenlɛ kɔ zo a. Ɛkɛ ne a bɛyɛ Belemgbunlililɛ edwɛkpa ne nolobɔlɛ nwo ngyehyɛleɛ a. (Mateyu 24:14) Asolo kɛzi Belemgbunlililɛ Asalo biala kpole nee kɛzi bɛyɛ ye de la, noko bɛyɛ biala ekyi kɛnlɛma mɔɔ asafo dɔɔnwo kola yia wɔ nu a. Kenlensa ye yɛsisi Belemgbunlililɛ Asalo dɔɔnwo (bɛkyehyɛ nu a yɛsi nnu alehyenlɛ biala) amaa yɛ asafo ne mɔ mɔɔ ɛlɛso la anyia ɛleka ayia. Kɛzi yɛkola yɛyɛ ɛhye ɛ?—Mateyu 19:26.\nNdoboa mɔɔ bɛye la a bɛfa bɛsi a. Bɛfa ndoboa ɛhye mɔ kɔsɔɔti bɛnwa ɔfese ne amaa bɛava ezukoa ne bɛamaa asafo mɔɔ bɛkulo kɛ bɛsi anzɛɛ bɛsiezie Belemgbunlililɛ Asalo bie la.\nMenli mɔɔ vi ɛleka ngakyile mɔɔ tu bɛ nwo maa mɔɔ bɛndua bɛ kakɛ la a si a. Wɔ maanle dɔɔnwo anu, bɛlɛ Belemgbunlililɛ Asalo Ɛsisilɛ Ekpunli ngakyile. Suazilɛ azonvolɛ ekpunli nee menli mɔɔ ɛdu bɛ nwo ɛmaa la vi asafo ko anu kɔ fofolɛ nu wɔ maanle bie anu, bɛkɔ namunamu nu bɔbɔ, na bɛboa asafo mɔɔ wɔ ɛkɛ ne la bɛmaa bɛsi bɛ Belemgbunlililɛ Asalo. Wɔ maanle bie mɔ anu, bɛkpa Alasevolɛ mɔɔ fɛta la bɛmaa bɛnea suazilɛ nee Belemgbunlililɛ Asalo boɛyɛlɛ zo wɔ maanzinli bie anu. Menli dɔɔnwo mɔɔ ze suazilɛ nye zo kpalɛ la tu bɛ nwo maa wɔ sua biala ɛzilɛ nu ɛdeɛ, noko asafo ne anu amra a tu bɛ nwo maa na bɛyɛ gyima dɔɔnwo a. Gyihova sunsum ne nee mɔdenle mɔɔ ye menli fi ɛkɛla muala nu bɔ la maa ɛhye mɔ amuala yɛ boɛ.—Edwɛndolɛ 127:1; Kɔlɔsaema 3:23.\nKɛmɔti a bɛfɛlɛ ɛleka mɔɔ yɛsonle la Belemgbunlililɛ Asalo ɛ?\nKɛzi yɛkola yɛsi Belemgbunlililɛ Asalo wɔ ewiade amuala ɛ?\nKɛzi Gyihova Alasevolɛ Yɛ Bɛ Nyianu Ne Mɔ Ɛ?\nWɔdwenle mɔɔ yɛyɛ ye wɔ yɛ nyianu ne mɔ abo la anwo ɛlɛ ɔ? Ɛ nye balie kɛzi bɛkilehile Baebolo ne anu kpalɛ wɔ ɛkɛ la anwo.


Gyihova—Yɛ Maavolɛ nee Wowavolɛ | Debiezukoalɛ\nKENGA YE WƆ Afrikaans Albanian Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nGyihova—Yɛ Maavolɛ Nee Wowavolɛ\n“Kɛmɔ ɔbeta me ɛhulolɛ nu la ati, mebalie ye; mebawowa ye, ɔboalekɛ ɔze me duma.”—EDW. 91:14.\nDuzu ati a yɛkola yɛka kɛ Gyihova le Maavolɛ Kpole ɛ?\nDuzu gyima a Gyisɛse ɛli ɛmaa alesama nee Nyamenle ɛyɛ agɔnwolɛ bieko a?\nKɛzi Gyihova bɔ bɛdabɛ mɔɔ bɛkulo ye na bɛtie ye la anwo bane ɛ?\n1, 2. Kɛzi asolo yɛ mbusua nu gyinlabelɛ nee ndenle mɔɔ yɛluale zo yɛnwunle nɔhalɛ ne la ɛ?\nGYIHOVA a vale abusua ngyehyɛleɛ ne ziele ɛkɛ a. (Ɛfɛ. 3:14, 15) Noko akee, saa yɛvi abusua ko anu bɔbɔ a, yɛ subane nee yɛ tɛnlabelɛ le ngakyile. Bie a ɛdɛnlanle wɔ awovolɛ nwo ɔvi wɔ ngakula nu toonwo a wɔyɛ kpanyinli a. Bie mɔ noko awovolɛ ɛwu ɔlua anwodolɛ, esiane, anzɛɛ anwubɛnyunlu gyɛne bie ati. Bie mɔ bɔbɔ ɛnze bɛ awovolɛ.\n2 Kɛ menli mɔɔ boka Gyihova abusua ne mɔɔ ɛlɛsonle ye anwo la, yɛdayɛ noko yɛluale ndenle ngakyile zo a yɛnwunle nɔhalɛ ne a. Kɛmɔ bie mɔ ka ye la, bie a ‘bɛtetele wɔ wɔ nɔhalɛ ne anu,’ wɔ awovolɛ vale Nyamenle ngyinlazo hilehilele wɔ. (Mɛla 6:6, 7) Anzɛɛ ɛboka menli dɔɔnwo ne mɔɔ zukoale nɔhalɛ ne ɔlua Gyihova azonvolɛ bie mɔ edwɛkɛhanlɛ gyima ne azo la anwo.—Wulo. 10:13-15; 1 Tem. 2:3, 4.\n3. Duzu a yɛ kɔsɔɔti yɛnyia yɛfi awolɛ nu a?\n3 Ɔnva nwo ninyɛne mɔɔ yɛha nwolɛ edwɛkɛ la, ninyɛne bie mɔ wɔ ɛkɛ mɔɔ yɛ kɔsɔɔti yɛnyia yɛfi awolɛ nu a. Adam anzosesebɛ ne ɛva sinlidɔlɛ, ɛtane, nee ewule ɛra yɛ nwo zo. (Wulo. 5:12) Yemɔ bɔbɔ anzi, kɛ nɔhalɛ azonvolɛ la, yɛkola yɛfɛlɛ Gyihova kɛ “yɛ Ze.” Ayezaya 64:8 hanle vanenle Nyamenle menli mɔɔ dɛnlanle aze wɔ tete ne la anwo kɛ: “O [Gyihova], wɔmɔ a ɛle yɛ ze a.” Yeanga ye zɔ, Gyisɛse bɔle ye asɔneyɛlɛ neazo ne abo kɛ: “Yɛ Ze mɔɔ wɔ anwuma: Wɔ duma nwo ɛde.”—Mat. 6:9.\n4, 5. Amaa yɛ anyezɔlɛ mɔɔ yɛlɛ yɛmaa yɛ Ze, Gyihova ayɛ kpole la, duzu a ɔle kpalɛ kɛ yɛsuzu nwo a?\n4 Kɛmɔ yɛfa diedi yɛbɔ ye duma la ati, yɛ anwuma Selɛ ne maa yɛ sa ka mɔɔ yɛhyia nwo la na ɔbɔ yɛ nwo bane. Edwɛndolɛnli ne dole edwɛkɛ ɛhye mɔɔ Nyamenle hanle la azo: “Kɛmɔ [nɔhalɛ sonvolɛ beta] me ɛhulolɛ nu la ati, mebalie ye; mebawowa ye, ɔboalekɛ ɔze me duma.” (Edw. 91:14) Ɛhɛe, Gyihova Nyamenle fi ɛlɔlɛ nu die yɛ fi yɛ kpɔvolɛma asa anu, na ɔbɔ yɛ nwo bane kɛ ye menli, amaa bɛangu yɛ kɔsɔɔti.\n5 Amaa anyezɔlɛ mɔɔ yɛlɛ yɛmaa yɛ anwuma Selɛ ne ayɛ kpole la, bɛmaa yɛzuzu ninyɛne nsa mɔɔ anwo hyia la anwo: (1) Yɛ Ze ne le yɛ Maavolɛ. (2) Gyihova le yɛ Wowavolɛ. (3) Yɛɛ Nyamenle le yɛ Gɔnwo kpalɛ kpalɛ. Mekɛ mɔɔ yɛlɛsuzu ninyɛne ɛhye mɔ anwo la, ɔbayɛ kpalɛ kɛ yɛbadwenledwenle agɔnwolɛvalɛ mɔɔ yɛ nee Nyamenle lɛ la anwo amaa yɛahola yɛali ye eni kɛ yɛ Ze. Eza ɔwɔ kɛ yɛdwenledwenle nyilalɛ mɔɔ ɔfa ɔmaa bɛdabɛ mɔɔ bɛbikye ye la anwo.—Gye. 4:8.\nGYIHOVA LE MAAVOLƐ KPOLE\n6. Adenle ko mɔɔ Gyihova dua zo kile kɛ ɔle “ɛlolɛdeɛ kpalɛ biala” Maavolɛ la a le boni?\n6 Ɛdoavolɛ Gyemise hɛlɛle kɛ “ɛlolɛdeɛ kpalɛ biala nee ahyɛlɛdeɛ biala mɔɔ di munli la vi anwuma; ɔvi Nyamenle Selɛ ne mɔɔ bɔle anwuma ahɛnlaneɛ ne mɔ la ɛkɛ a ɔba a.” (Gye. 1:17) Ngoane mumua ne le ahyɛlɛdeɛ kɛnlɛma mɔɔ ɔvi Gyihova ɛkɛ. (Edw. 36:9) Saa yɛyɛ Nyamenle ɛhulolɛdeɛ a, yɛnyia nyilalɛ dɔɔnwo ɛnɛ na yɛnyia anyelazo kɛ yɛbanyia dahuu ngoane wɔ ewiade fofolɛ ne anu. (Mrɛ. 10:22; 2 Pita 3:13) Noko ɔlua mɔɔ ɛvi Adam anzosesebɛ ne anu ɛra la ati, kɛ ɔkɛyɛ na ɛhye ayɛ boɛ ɛ?\n7. Kɛzi Nyamenle ɛbuke nwolɛ adenle amaa yɛ nee ye anyia agɔnwolɛvalɛ kpalɛ ɛ?\n7 Nɔhalɛ nu, Gyihova le Maavolɛ Kpole wɔ ndenle dɔɔnwo anu. Kɛ neazo la, ye ɛlolɛ ne die yɛ ngoane. Yɛ kɔsɔɔti yɛyɛ ɛtane na yɛnyia sinlidɔlɛ yɛvi yɛ ze mɔɔ ɔlumuale ɔdɛnlanle azɛlɛ ye azo la ɛkɛ. (Wulo. 3:23) Noko akee, ɔlua Gyihova ɛhulolɛ ne ati, yebuke nwolɛ adenle amaa yɛ nee ye anyia agɔnwolɛvalɛ kpalɛ. Ɛzoanvolɛ Dwɔn hɛlɛle kɛ: “Kɛ Nyamenle zile hilele kɛ ɔkulo yɛ la ɛne: ɔzoanle ɔ Ra kokye ne wɔ ewiade ye anu, amaa ɔlua ɔ nwo zo yɛanyia ngoane. Ɛhulolɛ kɛ de la ɛne: tɛ yɛmɛ a yɛhulole Nyamenle a, yemɔ a ɔhulole yɛ na ɔzoanle ɔ Ra ne kɛ ɔrayɛ yɛ ɛtane ne mɔ anwo mgbɔdalɛdeɛ, amaa ɔlua ɔ nwo zo bɛava yɛ ɛtane ne mɔ bɛahyɛ yɛ.”—1 Dwɔn 4:9, 10.\n8, 9. Kɛzi Gyihova hilele kɛ ɔle Maavolɛ Kpole wɔ Ebileham nee Ayezeke mekɛ zo ɛ? (Nea mɔlebɛbo nvoninli ne.)\n8 Kɛyɛ 1893 K.Y.M., ngapezo bie manle yɛnwunle kɛzi Gyihova ɛlɔlɛ nziezielɛ mɔɔ bamaa alesama mɔɔ bɛyɛ tieyɛ anyia ngoane mɔɔ ɛnlɛ awieleɛ kpole si de la. Hibuluma 11:17-19 kilehile nu kɛ: “Diedi a manle Ebileham, mɔɔ ɛnee Nyamenle ɛbɔ ye ɛwɔkɛ la, vale ɔ ra nrenya kokye Ayezeke kɛ ɔfa yeabɔ [afɔle] yeamaa Nyamenle wɔ mekɛ mɔɔ Nyamenle zɔle ye nleanle la. Ɛnee Nyamenle ɛha ɛhile Ebileham kɛ, ‘Ɔlua Ayezeke anwo zo a ɛbanyia wɔ nlɔnra dɔɔnwo ne, kɛmɔ menvale membɔle wɔ ɛwɔkɛ la a.’ Ebileham nyianle adwenle kɛ Nyamenle kola dwazo mɔwuamra fi ewule nu, na amgba noko, Ebileham asa hanle Ayezeke vile ewule nu.” Ɔnyɛ se kɛ yɛbanwu mɔɔ ndotonwo ɛhye abo kile la. Gyihova vale ɔ Ra, Gyisɛse Kelaese bɔle afɔle manle alesama.—Bɛgenga Dwɔn 3:16, 36.\n9 Nea kɛzi Ayezeke anye liele kɛ bɛliele ye bɛvile afɔlebɔlɛ ewule ɛhye anu a! Ɔ nye liele nziezielɛ mɔɔ Nyamenle yɛle vale boane nyinli mɔɔ bɛbava bɛabɔ afɔle ne ɔziele aziakɛ ne abo la anwo. (Mɔl. 22:10-13) Ɔnyɛ azibɛnwo kɛ bɛvɛlɛle ɛkɛ ne Gyihova-gyirɛ mɔɔ ɔ bo a le ‘Gyihova Bahile’ wɔ Hibulu nu la.—Mɔl. 22:14.\nNZIEZIELƐ MƆƆ KA YƐ NEE NYAMENLE BƆ NU\n10, 11. Nwane mɔ a lumuale wɔ gyima mɔɔ bɛva bɛmaa yɛ kɛ “yɛhwe menli yɛrayɛ bɛ ɔ gɔnwo mɔ” la anu a, na kɛzi bɛyɛle ye ɛ?\n10 Mekɛ mɔɔ yɛlɛdwenledwenle kɛzi Gyihova kile kɛ ɔle Maavolɛ Kpole anwo la, ɔwɔ kɛ yɛnwu gyima titile mɔɔ Gyisɛse Kelaese lile kɛmɔ Pɔɔlo bɔbɔ hɛlɛle la: “Yɛdie yɛto nu kɛ sonla ko wule manle menli kɔsɔɔti, na ye zɔhane ati menli kɔsɔɔti wule. Ɔwule ɔmanle menli muala, amaa bɛdabɛ mɔɔ bɛde ngoane nu la andɛnla ammaa bɛ ngome bɛ nwo, na bɛadɛnla bɛamaa sonla ne mɔɔ bɛ ti a ɔwule na bɛdwazole ye bɛrale ngoane nu la.”—2 Kɔl. 5:14, 15.\n11 Ɔlua ɛhulolɛ nee anyezɔlɛ mɔɔ ɛnee bɛlɛ ye wɔ nwolɛ adenle kpole ne mɔɔ bɛnyianle bɛzonlenle Nyamenle anwo la ati, alumua Keleseɛnema vale anyelielɛ liele dole nu kɛ ‘bɛmaa bɛ gyima kɛ bɛhwe menli bɛrayɛ bɛ ɔ gɔnwo mɔ.’ Bɛ edwɛkɛhanlɛ nee ɛdoavolɛyɛlɛ gyima ne manle ahonlekpalɛma nee Nyamenle nyianle anzondwolɛ, agɔnwolɛvalɛ, na awieleɛ bɔkɔɔ ne bɛyɛle ye sunsum mralɛ. Ɛnɛ, Gyihova azonvolɛ mɔɔ bɛkpokpa bɛ la yɛ gyima ko ne ala bie. Gyima mɔɔ bɛyɛ kɛ Nyamenle nee Kelaese agyakɛ anu gyinlavolɛ la, maa ahonlekpalɛma bikye Gyihova na bɛbayɛ diedima.—Bɛgenga 2 Kɔlentema 5:18-20; Dwɔn 6:44; Gyi. 13:48.\n12, 13. Kɛzi yɛbahile kɛ yɛ nye sɔ Gyihova nziezielɛ dɔɔnwo ne ɛ?\n12 Anyezɔlɛ mɔɔ Keleseɛnema mɔɔ bɛlɛ azɛlɛ ye azo anyelazo kɔsɔɔti lɛ maa Gyihova kɛ Maavolɛ kpole la, maa bɛ nee bɛdabɛ mɔɔ bɛkpokpa bɛ la bɔ nu bɔ Belemgbunlililɛ ne nolo. Yɛfa Baebolo ne mɔɔ ɔle Nyamenle nziezielɛ bieko la, yɛdi gyima wɔ daselɛlilɛ nu. (2 Tem. 3:16, 17) Yɛmaa awie mɔ nyia ngoane mɔɔ ɛnlɛ awieleɛ mɔɔ bɛbanyia la anwo anyelazo ɔlua Nyamenle Edwɛkɛ ne mɔɔ yɛfa yɛdi gyima kpalɛ wɔ daselɛlilɛ nu la azo. Amaa yɛanyia moalɛ wɔ yɛ gyima ne anu la, yɛ nuhua ko biala fa ɔ nwo to nziezielɛ bieko mɔɔ Gyihova ɛyɛ—ye sunsum nwuanzanwuanza ne anwo zo. (Zɛk. 4:6; Luku 11:13) Mɔɔ ɛvi nu ɛra la yɛ anyelielɛ, kɛmɔ yɛnwu ye wɔ Yearbook of Jehovah’s Witnesses ne mɔ anu la. Nea enililɛ mɔɔ ɔwɔ nu kɛ yɛbayɛ gyima ɛhye bie yɛaye yɛ Ze ne nee Maavolɛ ne ayɛlɛ a!\n13 Saa yɛdwenle mɔɔ Nyamenle ɛyɛ ɛmaa yɛ kɔsɔɔti la anwo a, ɔwɔ kɛ yɛbiza yɛ nwo kɛ: ‘Asoo melɛyɛ mɔɔ mebahola la amuala wɔ me ɛzonlenlɛ gyima ne anu meahile kɛ me nye sɔ Gyihova nziezielɛ ne kpalɛ ɔ? Ndenle boni mɔ azo a mebahola meayɛ edwɛkpa ne nolobɔvo kpalɛ a?’ Yɛbahola yɛayɛ Nyamenle mo wɔ ye nziezielɛ ngɛnlɛma ne anwo, ɔlua Belemgbunlililɛ gyima ne mɔɔ yɛbava yɛalumua la azo. Saa yɛyɛ ɛhye a, Gyihova banlea kɛ yɛ sa bɛaha mɔɔ yɛhyia nwo la. (Mat. 6:25-33) Ɔlua Nyamenle ɛlɔlɛ ne ati, yɛkulo kɛ yɛbɔ mɔdenle yɛyɛ mɔɔ sɔ ɔ nye la amaa ɔ nye alie.—Mrɛ. 27:11.\n14. Kɛzi Gyihova ɛyɛ Dievolɛ ɛmaa ye menli ɛ?\n14 Edwɛndolɛnli Devidi dole edwɛne kɛ: “Mame, mele ehyianli, menlɛ bie; na Awulae dwenle me nwo. O me Nyamenle, ɛle me boavolɛ, ɛle me ngoanedievolɛ.” (Edw. 40:17) Gyihova ɛhɔ zo ɛyɛ Dievolɛ ɛmaa ye menli kɛ ekpunli, titile wɔ mekɛ mɔɔ bɛkpɔle bɛ na kpɔvolɛma yɛle bɛ atisesebɛ la. Yɛyɛ Nyamenle mo kɛ ɔboa yɛ wɔ mekɛ zɛhae mɔ anu na ɔkɔ zo ɔyɛ sunsum nu nziezielɛ ɔmaa yɛ la!\nGYIHOVA WOWA YƐ\n15. Maa ndonwo fa kile kɛzi selɛ mɔɔ lɛ ɛlɔlɛ bɔ mɔdenle kɛ ɔbɔ ɔ ra nwo bane la anu.\n15 Selɛ mɔɔ kulo ɔ mra la fa ninyɛne mɔɔ bɛhyia nwo la maa bɛ na eza ɔbɔ bɛ nwo bane. Saa bɛkɔ ngyegyelɛ nu a, ɔbɔ mɔdenle ɔdie bɛ. Adiema ko kakye edwɛkɛ bie mɔɔ zile wɔ ye ngakula nu la. Mekɛ mɔɔ ɔ nee ye papa ɛkpɔne daselɛlilɛ na bɛlɛkɔ sua nu la, bɛhɔvale ɛleka mɔɔ azudenle bie la la. Ezule kpole bie dɔle ɔmanle azudenle ne yile. Saa bɛbahola bɛapɛ azule ne a, kyesɛ bɛwulu bɛfi bolɛ kpole ko azo bɛkɔ fofolɛ zo. Ɛnee kakula nrenya ne li ɔ ze anyunlu, ɔtelele yemɔti ɔdɔle azule ne anu na ɔnlomanle fane nwiɔ. Nea kɛzi kakula nrenya ne anye liele wɔ mekɛ mɔɔ ɔ ze zɔle ye awane bo ndɛndɛ yele ye vile nzule ne anu a! Yɛ anwuma Selɛ ne die yɛ fi debie mɔɔ ɔle kɛ azuyilɛ kpole wɔ ewiade ɛtane ɛhye mɔɔ ye nyamenle a le Seetan la anu. Gyihova a amgba le Wowavolɛ mɔɔ tɛla biala mɔɔ yɛbahola yɛanyia a.—Mat. 6:13; 1 Dwɔn 5:19.\n16, 17. Kɛzi Gyihova boale Yizilayɛma wɔ bɛ nee Amalɛkema konle ne anu ɛ?\n16 Wɔ ɛvolɛ 1513 K.Y.M., yɛnwunle kɛzi Gyihova fi ɛlɔlɛ nu bɔ ye menli nwo bane wɔ Yizilayɛma mɔɔ ɔliele bɛ ɔvile Yigyibiti akɛlɛzonlenlɛ nu nee kɛzi ɔluale nwanwane adenle zo ɔliele bɛ ɔvile Nyevile Kɔkɔlɛ ne anu la anu. Mɔɔ maanle ne kpɔsale fienemgbole ne mɔɔ ɔbikye Boka Saenae azo la, akee bɛradwule Relɛfedem.\n17 Ɔlua ngapezo ne mɔɔ wɔ Mɔlebɛbo 3:15 la ati, ɔbayɛ kɛ ɛnee Seetan anye ɛbolo kpalɛ ɔlɛkpondɛ adenle yeateta Yizilayɛma mɔɔ anwo yɛ anwunvɔne la. Ɔluale Amalɛkema mɔɔ ɛnee le Nyamenle menli agbɔvolɛ la anwo zo ɔyɛle zɔ. (Ɛdi. 24:20) Suzu mɔɔ Gyihova luale mrenya nna ɛhye mɔ—Dwɔhyua, Mosisi, Aalɔn, nee Hɛɛle anwo zo yɛle la anwo nea. Mekɛ mɔɔ Dwɔhyua nee Amalɛkema ko la, menli mɔɔ ɛnee wɔ boka bie mɔɔ bikye ɛkɛ azo la a le Mosisi, Aalɔn, nee Hɛɛle. Saa Mosisi maa ɔ sa zo a ɛnee Yizilayɛma ɛlɛdi konim. Saa ɔ sa ɛlɛbu a, Aalɔn nee Hɛɛle sosɔ ɔ sa. Yemɔti, ɔlua Gyihova moalɛ nee ye anwobanebɔlɛ ti, “Dwɔhyua vale ye konle dadeɛ ne biale Amalɛkema takaa.” (Ade. 17:8-13) Mosisi zile afɔlemokyea wɔ ɛkɛ, ɔvɛlɛle ye Gyihova-nisi, ɔ bo kile ‘Gyihova Le Me Fɛlɛnra.’—Bɛgenga Adendulɛ 17:14, 15.\nBƐLIELE BƐ BƐVILE SEETAN ASA NU\n18, 19. Anwobanebɔlɛ boni a Nyamenle fa maa ye azonvolɛ wɔ yɛ mekɛ ye anu a?\n18 Gyihova bɔ bɛdabɛ mɔɔ bɛkulo ye na bɛyɛ tieyɛ bɛmaa ye la anwo bane. Saa kpɔvolɛma dwazo tia yɛ a, yɛ nye la kɛ Nyamenle babɔ yɛ nwo bane kɛmɔ ɔyɛle ɔmanle Yizilayɛma wɔ Relɛfedem la. Fane dɔɔnwo ne ala Gyihova bɔ yɛ nwo bane kɛ ekpunli, na ɔdie yɛ ɔfi Abɔnsam asa nu. Dwenle mekɛ dɔɔnwo ne ala mɔɔ Nyamenle ɛbɔ yɛ mediema mɔɔ bɛngyi afoa biala kɛ Keleseɛnema anwo bane la anwo nea. Kɛ neazo la, ɛhye bie zile wɔ Nazima tumililɛ ne abo wɔ Germany nee maanle gyɛne nu wɔ 1930 ne mɔ anu nee 1940 ne mɔ mɔlebɛbo. Saa yɛkenga na yɛdwenledwenle ɛbɛlabɔlɛ nu nee Yearbook ne anu edwɛkɛ mɔɔ fane kɛzi Nyamenle bɔ menli nwo bane wɔ ɛkpɔlɛ mekɛ nu la anwo a, ɔbamaa anwodozo mɔɔ yɛlɛ ye wɔ Gyihova anu kɛ yɛ Ɛvealeka la anu amia.—Edw. 91:2.\nGyihova kola dua yɛ gɔnwo mɔ diedima anwo zo boa yɛ maa yɛdi nɔhalɛ wɔ ngyegyelɛ mekɛ nu (Nea ɛdendɛkpunli 18-20)\n19 Gyihova dua ye ahyehyɛdeɛ ne nee mbuluku zo fa ngakyelɛ mɔɔ ɔbɔ yɛ nwo bane la maa yɛ. Suzu kɛzi ɛhye ɛboa yɛ kenlensa ye la anwo. Ɔluakɛ ewiade ne ati ɛlɛmi adwɔmanebɔlɛ nee nlanwonvoninli ɛnleanlɛ nu kpalɛ la ati, Gyihova fa ngakyelɛ nee moalɛ mɔɔ fane ɛbɛlatane nwo la ɔmaa yɛ ndɛndɛ. Kɛ neazo la, ɔtu yɛ folɛ kɛ selɛ ɔmaa yɛkoati agɔnwolɛ ɛtane mɔɔ bɛdua Intanɛte zo adwelielilɛ zo bɛtu la anwo. *—1 Kɔl. 15:33.\n20. Anwobanebɔlɛ nee adehilelɛ boni a Keleseɛne asafo ne fa maa a?\n20 Kɛzi yɛmaa ɔda ali kɛ amgba ‘Gyihova kilehile’ yɛ ɛ? Ɔlua ye mɛla ne mɔ mɔɔ yɛdi zo kpalɛ la azo. (Aye. 54:13) Asafo ne anu le ɛleka mɔɔ yɛnyia adehilelɛ nee banebɔlɛ a, ɔluakɛ ɛkɛ ne a mrenya mɔɔ di nɔhalɛ na bɛsonle kɛ mgbanyima la fa Ngɛlɛlera ne anu folɛdulɛ boa yɛ a. (Gal. 6:1) Gyihova dua ‘menli nu ahyɛlɛdeɛ’ ɛhye mɔ anwo zo ɔnea yɛ kpalɛ. (Ɛfɛ. 4:7, 8) Duzu a ɔwɔ kɛ yɛyɛ a? Saa yɛfi yɛ ɛhulolɛ nu yɛbɛlɛ yɛ nwo aze na yɛyɛ tieyɛ a Nyamenle bayila yɛ.—Hib. 13:17.\n21. (a) Duzu a ɔwɔ kɛ yɛsi pi kɛ yɛbayɛ a? (b) Duzu a yɛbazuzu nwo wɔ edwɛkɛ mɔɔ doa zo la anu a?\n21 Bɛmaa yɛzi pi yɛmaa sunsum nwuanzanwuanza ne ɛhile yɛ adenle yɛva yɛdie yɛ anwuma Selɛ ne. Eza ɔwɔ kɛ yɛdwenledwenle kɛzi ɔ Ra, Gyisɛse Kelaese bɔle ye ɛbɛla la anwo na yɛbɔ mɔdenle kɛ yɛbali ye neazo ne mɔɔ tɛla biala la anzi. Kɛmɔ Gyisɛse yɛle tieyɛ hɔle ewule nu bɔbɔ la ati, ɔnyianle nwolɛ ahatualɛ. (Fel. 2:5-11) Saa yɛyeye yɛ ahonle nu yɛfa yɛ rɛle yɛwula Gyihova nu a, yɛdayɛ noko yɛbanyia nyilalɛ. (Mrɛ. 3:5, 6) Yemɔti, bɛmaa yɛbu Gyihova dahuu kɛ ɔle Maavolɛ nee Wowavolɛ mɔɔ tɛla biala. Nea anyelielɛ nee nwolɛ adenle kpole mɔɔ yɛnyia yɛlɛsonle ye a! Ɛhulolɛ mɔɔ yɛlɛ yɛmaa ye la bayɛ kpole wɔ mekɛ mɔɔ yɛlɛsuzu yɛ anwuma Selɛ ne ɛlɔlɛ subane ne mɔɔ tɔ zo nsa—ye agɔnwolɛvalɛ ne anwo la. Edwɛkɛ mɔɔ doa zo la bahilehile kɛzi Gyihova le yɛ Gɔnwo kpalɛ kpalɛ la anu.\n^ ɛden. 19 Ɛbahola wɔanwu ngakyelɛ nwo neazo ɛhye mɔ bie wɔ edwɛkɛ “The Internet—Making Wise Use of a Global Tool” wɔ The Watchtower, August 15, 2011, mukelɛ 3-5 nee “Bɛnlea Boɛ Wɔ Abɔnsam Ngane Ne Mɔ Anwo!” nee “Bɛgyinla Seetan Ngane Ne Mɔ Anloa!” wɔ Ɛzinzalɛ Arane, August 1, 2012, mukelɛ 23-32 ne mɔ anu.


Yɛle Ehyiavolɛma Noko Yɛ Nye Die Wɔ Sunsum Nu | Ɛbɛlabɔlɛ Nu Edwɛkɛ\nKENGA YE WƆ Afrikaans Albanian Amharic Arabic Armenian Armenian (West) Aymara Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Igbo Iloko Indonesian Isoko Italian Japanese Kazakh Kikongo Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luo Malagasy Maltese Maya Myanmar Ngabere Norwegian Nzema Ossetian Papiamento (Aruba) Papiamento (Curaçao) Polish Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tiv Totonac Tshiluba Tsonga Turkish Twi Ukrainian Vietnamese Xhosa Yoruba Zapotec (Isthmus) Zulu\nYɛle Ehyiavolɛma Noko Yɛ Nye Die Wɔ Sunsum Nu\nAlexander Ursu anloa edwɛkɛ\nƐnee me nenya nee me papa de sua bie mɔɔ bɛtɛsile bɛtɛwiele la anu wɔ Cotiujeni, namule bie mɔɔ bɛyɛ ɛbɔ nu gyima wɔ ɛkɛ wɔ Moldova sɔlɔ la. Ɛkɛ ne yɛɛ bɛwole me wɔ December 1939 a. Wɔ 1930 mɔlebɛbo ne anu, ɛnee bɛrayɛ Gyihova Alasevolɛ. Me mame noko yɛle Dasevolɛ wɔ mekɛ mɔɔ ɔliele ɔdole nu kɛ me nenya ze Baebolo ne anu kpalɛ tɛla ɛsɔfo ne mɔɔ wɔ namule ne azo la.\nMekɛ mɔɔ menyianle ɛvolɛ nsa la, bɛhyele me papa, me ankle, yɛɛ me nenya bɛhɔle gyimayɛlɛleka ɔlua bɛ Keleseɛne afoa mɔɔ bɛngyi la ati. Me papa ala a anwu a. Wɔ 1947, Ewiade Konle II ne anzi, ɔziale ɔrale sua nu, na ɛnee ɔ nze ɛhyea. Ɛnee ɔnlɛ anwosesebɛ ɛdeɛ, noko ɔgyinlanle ye diedi ne anu kpundii.\nNZENZALEƐ TITILE WƆ YƐ ƐBƐLABƆLƐ NU\nMekɛ mɔɔ menyianle ɛvolɛ ngɔnla la, bɛvale yɛ abusua ne nee Moldova Alasevolɛ ɛya dɔɔnwo bɛhɔle Siberia. Wɔ July 6, 1949, bɛvale yɛ bɛwulale ahale mɔɔ bɛgua nlankɛ wɔ nu la anu. Kenle 12 anzi mɔɔ ɛnee yɛpɛ adenle mɔɔ bo mayɛlɛ 4,000 la, yɛgyinlanle wɔ Lebyazhe keteke agyinlanleɛ. Ɛnee ɛkɛ ne maamulɛ mgbanyima ɛlɛkendɛ yɛ. Bɛhyɛle yɛ nu ekpunli ngyikyi na bɛyɛle ye ndɛndɛ bɛvale yɛ bɛhɔle ɛleka ngakyile. Sukulu sua ekyi bie mɔɔ menli ɛnle nu la a yɛ ekpunli ne dɛnlanle nu a. Ɛnee yɛvɛ na yɛ rɛle ɛbɔ. Raalɛ kpanyinli bie mɔɔ boka yɛ nwo la dole edwɛne bie mɔɔ Alasevolɛ ne mɔ dole wɔ Ewiade Konle II ne anu la wɔ ɔ nzo abo. Yeangyɛ, yɛ muala yɛdole edwɛne ne bie wɔ yɛ nloa anu:\n“Bɛvale mediema dɔɔnwo bɛhɔle moa moa.\nBɛvale bɛ bɛhɔle sɔlɔ nee aduduleɛ.\nKɛmɔ bɛyɛle Nyamenle gyima la ati, bɛbuale bɛ fɔlɛ kɛ bɛnwu amaneɛ, na ɛkɛ ne bɛgyinlanle sɔnea mɔɔ le kɛ ewule la anloa.”\nMekɛ hɔle bie la, ɛnee yɛkola yɛkɔ Baebolo debiezukoalɛ Molɛ biala wɔ ɛleka mɔɔ nee yɛ sua nu bayɛ mayɛlɛ mɔtwɛ (km 13) la. Ɛnee yɛta yɛfi ɛkɛ ne ndɛ wɔ nwonlomɔ mɔɔ ɛyɛlɛ ne wɔ nu la na yɛdua ezukɔtweaba mɔɔ ye ɛyɛlɛ ne le (-40°C) la anu. Menli 50 anzɛɛ mɔɔ bo zɔ la mia bɛ nwo tɛnla sua ekyi bie anu. Yɛbɔ ɔ bo yɛto edwɛne ko, nwiɔ anzɛɛ nsa. Ɛnee yɛyɛ asɔne na yɛsuzu Baebolo kpuyia nwo. Ɛnee yɛkɔ zo yɛyɛ ɛhye kɛyɛ dɔnehwele ko anzɛɛ mɔ bo zɔ la. Yɛdole edwɛne dɔɔnwo, na yɛbizale Baebolo kpuyia dɔɔnwo. Nea kɛzi ɛnee zɔhane mekɛ ne maa yɛnyia sunsum nu anwosesebɛ la!\nWɔ Dzhankoy keteke agyinlaleɛ, kɛyɛ 1974\nƆkadwu 1960 la, Alasevolɛ mɔɔ bɛvale bɛ bɛhɔle la nyianle fanwodi dɔɔnwo. Ɛnee yɛle ehyiavolɛma ɛdeɛ, noko, Mengolale mengɔle Moldova, na menwunle Nina, mɔɔ ye awovolɛ nee ye nenya nee ye nana noko le Alasevolɛ la. Yeangyɛ yɛgyale na yɛziale yɛhɔle Siberia, na ɛkɛ ne yɛɛ yɛwole yɛ ra raalɛ Dina wɔ 1964 yɛɛ yɛ ra nrenya Viktor, wɔ 1966 a. Ɛvolɛ nwiɔ anzi, yɛhɔle Ukraine na yɛdɛnlanle sua ekyi bie anu wɔ Dzhankoy, suakpole bie mɔɔ ɛvi ɛkɛ ne mɔɔ kɔ Yalta, mɔɔ wɔ Crimea azɛlɛ ne mɔɔ azule ɛbɔ ɛyia ye la bayɛ mayɛlɛ 100 la.\nƐnee bɛva bɛ sa bɛdo Gyihova Alasevolɛ gyima ne azo wɔ Crimea, kɛmɔ ɛnee ɔde wɔ Soviet Union ɛleka biala la. Noko bɛandua yɛ gyima ne kpunli yɛɛ ɛnee bɛmkpɔ yɛ ɛsesebɛ. Yemɔti Alasevolɛ bie mɔ ati anu yɛle bɛ fɛ. Bɛnyianle adwenle kɛ kɛmɔ bɛnwu amaneɛ dɔɔnwo wɔ Siberia la ati, saa bɛyɛ gyima ɛsesebɛ bɛfa bɛkpondɛ ninyɛne ekyi a ɔfɛta.\nANYUHƆLƐ MƆƆ YƐ ANYELIELƐ\nWɔ March 27, 1991, bɛliele yɛ gyimayɛlɛ wɔ ɛleka mɔɔ ɛnee bɛfɛlɛ ye Soviet Union la bɛdole nu wɔ mɛla adenle zo. Ɛkɛ ne ala, bɛyɛle kenle nwiɔ nyianu titile nsuu nwo ngyehyɛleɛ wɔ maanle ne anu amuala. Ɛnee ɔwɔ kɛ yɛkɔ ko ne mɔɔ wɔ Odessa, Ukraine, mɔɔ babɔ ɔ bo August 24 la. Ɔhale siane ko la yɛɛ mendwule ɛkɛ a amaa meaboa meamaa bɛaziezie nwɔhoalilɛleka ne mɔɔ bɛbayɛ nyianu ne la.\nƐnee yɛnda yɛmkpɔne ndɛ, yemɔti ɛnee yɛda nwɔhoalilɛleka ne mbia ne mɔ azo wɔ nɔsolɛ nu. Ɛnee Alasevolɛ mraalɛ ekpunli dɔɔnwo siezie nwɔhoalilɛleka ne. Yɛdole ewula mɔɔ bayɛ tɔn 70 la yɛguale. Menli mɔɔ nea dabelɛ zo la kpondɛle dabelɛ wɔ sua zo manle menli 15,000 mɔɔ ɛnee yɛ nye la bɛ ade la. Arɛlevilɛ nu ala a, yɛdele edwɛkɛ mɔɔ yɛ azibɛnwo a!\nWɔ August 19—kenle nnu pɛ na yɛ nyianu ne abɔ ɔ bo la—bɛhyele Mikhail Gorbachev mɔɔ ɛnee le maanle kpanyinli wɔ USSR la wɔ mekɛ mɔɔ ɔlɛdie ɔ menle wɔ ɛleka bie mɔɔ bikye Yalta, mɔɔ nee ɛleka mɔɔ yɛwɔ anwa la. Bɛpɛle adenle mɔɔ yɛnyianle kɛ yɛyɛ nyianu ne la anu. Menli mɔɔ bahɔ nyianu ne la vɛlɛle na bɛbizale kɛ, “Duzu a yɛyɛ ye wɔ yɛ bɔɔso nee keteke mɔɔ yɛva la anwo a?” Menli mɔɔ ɛlɛnea nyianu ne azo la yɛle nwolɛ asɔne dɔɔnwo na bɛhanle bɛhilele bɛ kɛ, “Kɛ ɔde ye biala la bɛrɛla!”\nAnwomoalɛ nee asɔneyɛlɛ hɔle zolɛ. Menli mɔɔ nea kale zo la hɔvale mediema mɔɔ vi Soviet Union ɛleka ngakyile rale la na bɛ nee bɛ hɔle ɛleka mɔɔ bɛbala la. Nwonlomɔ biala, Nyianu Kɔmatii ne anu amra kɔyia mgbanyima mɔɔ nea suakpole ne azo la. Nɔsolɛ biala, bɛbaka edwɛkɛ kpalɛ.\nBƐBUALE YƐ ASƆNEYƐLƐ NE\nWɔ Kule, August 22—ɔhale kenle nwiɔ na yɛabɔ ɔ bo la—Nyianu Kɔmatii ne anu amra vale nrɛlaleɛ kpalɛ rale kɛ: Bɛlie nyianu ne bɛdo nu! Mekɛ mɔɔ yɛdole edwɛne mɔɔ yɛvale yɛbukele na yɛbɔle nu yɛyɛle asɔne la, yɛ nye liele kpole. Folɛ ne mɔɔ yɛkpɔnenle la, yɛhale ɛkɛ yɛmanle aleɛ dwole, yɛbɔle adawu na yɛmiemianle yɛ agɔnwolɛvalɛ ne anu. Keleseɛnema mɔɔ bɛlɛ diedi kpole na bɛhola bɛgyinla sɔnea mɔɔ yɛ se anloa la a ɛyia ɛke la.\nOdessa nyianu, 1991\nWɔ nyianu ne anzi ɛvolɛ mɔɔ bo 22 la anu, sunsum nu anyuhɔlɛ dɔɔnwo ɛra. Bɛsisi Belemgbunlililɛ Asalo wɔ Ukraine ɛleka dɔɔnwo, na nolobɔlɛma dodo ne mɔɔ ɛnee bɛle 25,000 wɔ 1991 la kɛkala ɛbo 150,000!\nYƐ NYE TƐDIE WƆ SUNSUM NU\nYɛ abusua ne tɛbɔ Dzhankoy, mɔɔ kɛkala le suakpole mɔɔ menli kɛyɛ 40,000 a wɔ zo la. Mekɛ mɔɔ yɛvi Siberia yɛrale ɛke wɔ 1968 la, ɛnee Alasevolɛ mbusua ekyi bie a wɔ ɛke a, noko ɛnɛ yɛlɛ asafo mɔɔ bo nsia la wɔ Dzhankoy.\nMe abusua ne noko ɛyɛ kpole. Kɛkala yɛle awolɛndoazo nna mɔɔ yɛtɛte aze na yɛlɛsonle Gyihova a—yɛ mra, bɛ mra, yɛɛ bɛ mra amra.\nFa nwa awie Fa nwa awie Yɛle Ehyiavolɛma Noko Yɛ Nye Die Wɔ Sunsum Nu


Gyinla Nyanelilɛ Nloa—Ngɛlɛlera Mɔɔ Kyekye Yɛ Rɛle\nBɛtu folɛ dɔɔnwo wɔ edwɛkɛ ɛhye anwo. Noko akee, tɛ ɔ muala a boa a. Kɛ neazo la, bie a bie mɔ bɛadu wɔ folɛ kɛ mmasu anzɛɛ mmamaa bɛnwu kɛ ɛlɛdi nyane. Bie mɔ noko bɛaze wɔ kɛ ɛzu na ɛli nyane kpalɛ. Baebolo ne maa yɛnyia nwolɛ adwenle kpalɛ, mɔɔ adwuleso neɛnleanuma die to nu a.\nWɔ ɛleka bie mɔ bɛ amaamuo a le kɛ nrenyia ɛnzu. Noko asoo ɔyɛ anyiemgba kɛ ɛbazu wɔ menli nu ɔ? Menli mɔɔ neɛnlea adwenle nu la ɛnwu kɛ ɛzunlɛ boka nyanelilɛ nwo. Na bie a nzinlii, ɛbagyakyi nyanelilɛ ne na wɔadoa wɔ ɛbɛlabɔlɛ zo, ɔnva nwo kɛzi esiane mɔɔ dole wɔ la kpole de la. Noko akee, saa wɔanli nyane a ɔbaboda wɔ kpole. Baebolo ne ɛnga kɛ ɔnle kpalɛ kɛ nrenyia kɛzu. Fa Gyisɛse kɛ neazo. Ɛnee Gyisɛse lɛ tumi ɔdwazo mowuamra ɛdeɛ, noko mekɛ mɔɔ ɔ gɔnwo Lazalɛse wule la ɔzunle!—Dwɔn 11:33-35.\nƐyavalɛ noko boka nyanelilɛ nwo, titili wɔ mekɛ mɔɔ awie kɛwu arɛlevilɛ nu la. Yɛlɛ ninyɛne dɔɔnwo mɔɔ ɔti awie mɔɔ anwo sonla kɛwu la bahola ava ɛya a, le kɛ mekɛ mɔɔ awie mɔɔ bɛbu ye la kɛha edwɛkɛ mɔɔ yeandwenle nwo anzɛɛ ndelebɛbo ɛnle nu kɛhile bɛ la. South Africa nrenyia bie mɔɔ bɛfɛlɛ ye Mike la hilele nu kɛ, “Menyianle ɛvolɛ 14 ala la yɛɛ me papa wule a. Wɔ ɛzɛne ne abo, Angelekane ɛsɔfo bie hanle kɛ Nyamenle hyia kpalɛma anwo na ɔfɛlɛ bɛ ndɛ. * Ɛhye maanle menvale ɛya ɔluakɛ ɛnee yɛhyia yɛ ze anwo ɛsesebɛ. Kɛkala ɛvolɛ 63 ɛpɛ nu, noko ɔtɛyɛ me nyane.”\nNa fɔlɛlilɛ noko ɛ? Mekɛ mɔɔ awie kɛwu arɛlevilɛ nu la, ahenle mɔɔ ɔ nwo sonla ɛwu la kɔ zo dwenle kɛ, ‘Saa meanyɛ ɛhye a anrɛɛ yeammaa ye zɔ.’ Anzɛɛ bie a ɛ nee ahenle lile butule kolaa na yeawu. Ɛhye bamaa wɔabua ɛ nwo fɔlɛ.\nSaa fɔlɛlilɛ nee ɛya ɛlɛgyegye wɔ a, ɔnle kɛ ɛfa ɛsie wɔ nu. Emomu, ka kile ɛ gɔnwo bie mɔɔ ɔbadie wɔ na yeakyekye ɛ rɛle kɛ nganeɛdelɛ ɛtane zɛhae to menli dɔɔnwo mɔɔ bɛ nwo sonla kɛwu la. Baebolo ne kakye yɛ kɛ: ‘Agɔnwolɛma kpalɛ lɛ ɛhulolɛ mekɛ biala, na ɔle adiema mɔɔ bɛwo ye bɛmaa ngyegyelɛ mekɛ.’—Mrɛlɛbulɛ 17:17.\nYɛ Bɔvolɛ, Gyihova Nyamenle, a le Agɔnwolɛ kpalɛ mɔɔ awie mɔɔ ɔ nwo sonla kɛwu la banyia a. Ka wɔ ahonle nu edwɛkɛ kile ye wɔ asɔneyɛlɛ nu ɔluakɛ ‘ɔdwenle ɛ nwo.’ (1 Pita 5:7) Bieko, yebɔ ɛwɔkɛ kɛ bɛdabɛ mɔɔ bɛyɛ zɔ la “Nyamenle anzonudwolɛ ne mɔɔ bo sonla ndelebɛbo muala azo la bazie” bɛ adwenle nee bɛ nganeɛdelɛ ne gyɛlɛɛnye. (Felepaema 4:6, 7) Eza maa Nyamenle Edwɛkɛ, Baebolo ne ɛkyekye ɛ rɛle. Kɛlɛ ngɛlɛlera mɔɔ kyekye bɛ rɛle la wɔ kɛlata zo. (Nea ɛlɛka ne anu.) Bie a ɛbahulo kɛ ɛkye ekyii ɛgua ɛ ti anu. Edwɛkɛ ɛhye mɔɔ ɛbadwenle nwolɛ la baboa wɔ titili wɔ mekɛ mɔɔ aleɛ ɛdwo mɔɔ yeha ɛ ngome na ɛngola da la.—Ayezaya 57:15.\nKenlensa ye ala, kansa hunle nrenyia bie mɔɔ ɛli ɛvolɛ 40 mɔɔ yɛbavɛlɛ ye Jack la aye. Jack ka kɛ ɔyɛ a ɔ nwo yɛ ye koonwu kpalɛ. Noko asɔneyɛlɛ a boale ye a. Ɔkile nu kɛ, “Saa mesɛlɛ Gyihova a, mende nganeɛ kɛ me nwo ɛyɛ me koonwu. Ɔyɛ a me nye te nɔɔzo na mengola da bieko. Saa mekenga arɛlekyekyelɛ edwɛkɛ mɔɔ wɔ Ngɛlɛlera ne anu na medwenledwenle nwolɛ, na meka me ngyegyelɛ nwo edwɛkɛ wɔ asɔneyɛlɛ nu a, ɔmaa me ahonle tɔ me azule nu na mekola meda.”\nAnwodolɛ bie hunle bɛlɛra bie mɔɔ bɛfɛlɛ ye Vanessa la ɛ mame. Ɔdaye noko yenwu tumi mɔɔ wɔ asɔneyɛlɛ nu la. Ɔka kɛ, “Saa tɛnlabelɛ ne anu yɛ se a, mebɔ Nyamenle duma na mesu. Gyihova diele me na ɔmaanle me anwosesebɛ mɔɔ mehyia la dahuu.”\nMenli mɔɔ tu bɛdabɛ mɔɔ bɛ nwo sonla kɛwu la folɛ la ka kile menli mɔɔ ɛlɛdi nyane la kɛ bɛboa awie mɔ anzɛɛ bɛdu bɛ nwo bɛmaa bɛyɛ maanle gyima. Ɛhye bamaa awie anye alie na yeade ye nyanelilɛ zo. (Gyima ne 20:35) Kilisienema dɔɔnwo mɔɔ bɛ nwo sonla ɛwu la ɛnwu kɛ saa bɛboa awie mɔ a ɔmaa bɛ rɛle kyekye.—2 Kɔlentema 1:3, 4.\n^ ɛden. 5 Baebolo ne ɛngilehile zɔ. Baebolo ne ka ninyɛne nsa mɔɔ maa yɛwu la anwo edwɛkɛ.—Nolobɔvo ne 9:11; Dwɔn 8:44; Wulomuma 5:12.\nNGƐLƐLERA MƆƆ KYEKYE YƐ RƐLE\nNyamenle dwenle nyane mɔɔ ɛdi la anwo.—Edwɛndolɛ 55:22; 1 Pita 5:7.\nNyamenle tie ye azonvolɛ nzɛlɛlɛ.—Edwɛndolɛ 86:5; 1 Tɛsalonaekama 5:17.\nNyamenle anwo dɔ menli mɔɔ ɛwu la.—Dwobu 14:13-15.\nNyamenle ɛbɔ ɛwɔkɛ kɛ ɔbadwazo mowuamra.—Ayezaya 26:19; Dwɔn 5:28, 29.\nKyekye Bɛdabɛ Mɔɔ Bɛsu La Arɛle\nAgɔnwolɛma kpalɛ bɔbɔ ɛnrɛhola ɛnrɛnwu debie mɔɔ awie mɔɔ anwo sonla ɛwu la hyia nwo la.\nFa nwa awie Fa nwa awie Kɛzi Bɛgyinla Nyanelilɛ Nloa La\nKpuyia Mɔɔ Vi Kengavoma Ɛkɛ—September 2013


Kɛkala “Mɔɔ Bɛnwu Nyamenle La,” Duzu Bieko A Ɛha A? | Debiezukoalɛ\n“Bɛnwu Nyamenle.”—GAL. 4:9.\nDuzu ati a ɔvi mekɛ mɔɔ kɔ mekɛ la ɔwɔ kɛ yɛgyinla ninyɛne mɔɔ boa maa yɛnyi sunsum nu la azo yɛneɛnlea yɛ nwo nu ɛ?\nDuzu ati a ɔwɔ kɛ Keleseɛnenli mɔɔ yenyi sunsum nu bɔbɔ la kɔ zo nyi ɛ?\nDuzu ati a ɔwɔ kɛ yɛdwenledwenle yɛ diedi ne nee yɛ nwo zo mɔɔ yɛyila yɛmaa Gyihova la anwo ɛ?\n1. Duzu ati a ɔwɔ kɛ anwumalɛne kavolɛ neɛnlea ninyɛne bie mɔ kolaa na yeadu ɛ?\nBƐDABƐ mɔɔ bɛka anwumalɛne la lɛ adehilelɛ kɛlata mɔɔ ninyɛne 30 wɔ zo mɔɔ bɛdumua bɛneɛnlea kolaa na bɛadu a. Saa anwumalɛne kavolɛ ne andɔ ɔ rɛle aze aneɛnlea ninyɛne ɛhye mɔ kpalɛ na ɔtu a, esiane bahola azi. Asoo ɛze anwumalɛne kavolɛ mɔɔ ɔwɔ kɛ ɔneɛnlea adehilelɛ kɛlata ne anu mekɛ biala la? Yemɔ a le anwumalɛne kavolɛ mɔɔ lɛ anwubielɛ kpalɛ la! Ɔnyɛ se kɛ anwumalɛne kavolɛ mɔɔ ɛyɛ gyima ne ɛhyɛ la babu ɔ nye agua neɛnleanu ɛhye mɔɔ ɔwɔ kɛ ɔyɛ kolaa na yeadu ɔ bo la azo.\n2. Neɛnleanu boni a ɔwɔ kɛ Keleseɛnema yɛ a?\n2 Kɛmɔ anwumalɛne kavolɛ kpalɛ biala yɛ la, ɔwɔ kɛ yɛdayɛ noko yɛneɛnlea ninyɛne bie amaa yɛ diedi ne anu amia, bɔbɔ wɔ ngyegyelɛ mekɛ nu. Saa yɛzɔnenle la ɔtɛkyɛle anzɛɛ yɛva ɛvolɛ dɔɔnwo yɛzonle Nyamenle bɔbɔ a, ɔwɔ kɛ ɔvi mekɛ mɔɔ kɔ mekɛ la yɛneɛnlea yɛ diedi ne nee yɛ nwo mɔɔ yɛdu yɛmaa Gyihova Nyamenle la anu. Saa yɛanyɛ ye zɔ a, ɛbɛlabɔlɛ nu ngyegyelɛ bie bahola azɛkye yɛ sunsum nu gyinlabelɛ. Baebolo ne bɔ yɛ kɔkɔ kɛ: “Bɛmaa mɔɔ dwenle kɛ ɔgyi boɛ la ɛnlea boɛ na yeandɔ aze.”—1 Kɔl. 10:12.\n3. Duzu a ɛnee ɔhyia kɛ Keleseɛnema mɔɔ bɛwɔ Galeehyea la yɛ a?\n3 Ɛnee ɔwɔ kɛ Keleseɛnema mɔ bɛwɔ Galeehyea la nea bɛ diedi ne boɛ na bɛmaa bɛ nye sɔ bɛ sunsum nu fanwodi ne. Ɛnee Gyisɛse ɛlua ye afɔlebɔlɛ ne azo ɛbuke nwolɛ adenle kɛnlɛma ɛmaa bɛdabɛ mɔɔ bɛdie ye bɛdi la amaa bɛanwu Nyamenle na bɛahola bɛayɛ Nyamenle amra! (Gal. 4:9) Saa Galeehyeama ne nee Nyamenle bahɔ zo ayɛ agɔnwolɛ a, ɛnee ɔwɔ kɛ bɛtwe bɛ nwo bɛfi Dwuuma mɔɔ kilehile kɛ ɔwɔ kɛ bɛdi Mosisi Mɛla ne azo la anwo. Ɛnee Nyamenle ɛnva Mɛla ne ɛnli gyima bieko, yɛɛ Mɛla ne ɛnkyekye menli mɔɔ bɛnle Dwuuma mɔɔ bɛwɔ asafo ne anu la! Ɛnee ɔwɔ kɛ Dwuuma nee menli mɔɔ ɛnle Dwuuma mɔɔ bɛwɔ asafo ne anu la nyi wɔ sunsum nu. Na bɛte ɔ bo kɛ Nyamenle ɛngyinla Mosisi Mɛla ne azo ɛmbu awie tenlenenli bieko.\nMƆƆ YƐDUMUA YƐYƐ NA YƐANWU NYAMENLE LA\n4, 5. Folɛ boni a Pɔɔlo dule Galeehyeama a, na kɛmɔti a nwolɛ hyia yɛdayɛ noko ɛ?\n4 Ɛzoanvolɛ Pɔɔlo dule Keleseɛnema mɔɔ bɛwɔ Galeehyea la folɛ kɛ bɛmmamaa bɛ rɛle fi Baebolo nu nɔhalɛ ne mɔɔ bɛzukoa la ɛlɛ. Ɔnle kɛ yɛsia yɛkɔ ninyɛne mɔɔ yɛgyakyi bɛ yɛ nzi la anwo. Kɛlata ne mɔɔ bɛhɛlɛle bɛmanle Galeehyeama la baboa yɛ kɔsɔɔti yeamaa yɛali nɔhalɛ dahuu.\n5 Nwolɛ hyia kpalɛ kɛ yɛ kɔsɔɔti yɛkakye mekɛ mɔɔ yɛzile kpɔkɛ kɛ yɛbazonle Gyihova la. Suzu kpuyia nwiɔ ɛhye anwo: Asoo ɛkakye ninyɛne mɔɔ ɛyɛle na wɔafɛta wɔamaa ɛzɔnenlɛ la? Ɛkakye kɛ ɔyɛle mɔɔ ɛnwunle Nyamenle nee kɛzi ɛdele nganeɛ wɔ mekɛ mɔɔ ɔnwunle wɔ la ɔ?\n6. Ninyɛne mɔɔ bɛgyinla zo bɛyɛ neɛnleanu la boni a yɛbazuzu nwo a?\n6 Ninyɛne ngɔnla bie wɔ ɛkɛ mɔɔ yɛyɛle wɔ mekɛ mɔɔ yɛnwunle nɔhalɛ ne la. Bɛhile ninyɛne ɛhye mɔ wɔ ɛlɛka ne mɔɔ se “Ninyɛne Mɔɔ Maa Awie Fɛta Ɛzɔnenlɛ Na Ɔkɔ Zo Ɔnyi La” anu. Yɛbahola yɛagyinla ninyɛne ɛhye mɔ azo yɛanleɛnlea yɛ nwo nu amaa yɛ diedi ayɛ se na yɛanzia yɛangɔ ewiade ne anu. Kɛmɔ anwumalɛne kavolɛ neɛnlea ninyɛne bie mɔ kolaa na yeadu ɔ bo la, zɔhane ala a ɔwɔ kɛ yɛdayɛ noko yɛneɛnlea yɛ nwo nu dahuu a.\nBƐDABƐ MƆƆ NYAMENLE ƐNWU BƐ LA KƆ ZO NYI SUNSUM NU\n7. Ndonwo boni a ɔwɔ kɛ yɛdi ɔ nzi a, na duzu ati ɔ?\n7 Ninyɛne mɔɔ anwumalɛne kavolɛ neɛnlea kolaa na yeadu ɔ bo la maa ɔnwu mɔɔ ɔwɔ kɛ ɔyɛ la. Yɛdayɛ noko yɛbahola yɛanleɛnlea ninyɛne mɔɔ yɛyɛ anzɛɛ yɛ nwo nu ɔvi yɛ ɛzɔnenlɛ ne anzi. Pɔɔlo hɛlɛle Temɔte kɛ: “Sɔ nɔhalɛ ne mɔɔ ɛdele ɛvile me ɛkɛ ne la anu boɛ, fa yɛ ndonwo di zo, na tɛnla diedi nee ɛhulolɛ ne mɔɔ Kelaese Gyisɛse ati ɔle yɛ ɛdeɛ la anu.” (2 Tem. 1:13) “Nɔhalɛ ne” wɔ Nyamenle Edwɛkɛ ne anu. (1 Tem. 6:3) Kɛmɔ debie nvoninli kola maa yɛnwu kɛzi deɛ ne de la, zɔhane ala a ‘nɔhalɛ ne anwo ndonwo ne’ maa yɛnwu ninyɛne mɔɔ Gyihova kpondɛ avi yɛ ɛkɛ la kɔsɔɔti a. Akee yɛbazuzu ninyɛne mɔɔ yɛyɛle kolaa na bɛazɔne yɛ la anwo yɛanlea saa yɛlɛdi nɔhalɛ ne anwo ndonwo ne anzi pɛpɛɛpɛ a.\n8, 9. (a) Duzu ati a ɔwɔ kɛ yɛkɔ zɔ yɛnyi wɔ ndelebɛbo nee diedi nu ɛ? (b) Maa neazo fa kile nvasoɛ mɔɔ wɔ sunsum nu ɛnyinlɛ zo nee deɛmɔti ɔwɔ kɛ yɛyɛ ye dahuu la anu.\n8 Mɔɔ lumua la a le ndelebɛbo mɔɔ yɛnyiale la. Akee yɛnyiale diedi. Noko ɔwɔ kɛ yɛkɔ zo yɛnyi wɔ ninyɛne nwiɔ ɛhye mɔ anu. (2 Tɛs. 1:3) Nzenzaleɛ ba debie mɔɔ ɛlɛnyi la anu ngyikyi ngyikyi. Saa debie “ɛlɛnyi” a ɔyɛ kpole, ɔtɛlɛ. Ɛhye ati, saa bɛsɔne yɛ a ɔwɔ kɛ yɛkɔ zo yɛnyi wɔ sunsum nu, ɔnle kɛ yɛtɛnla yɛ bo zo ne ala.\nBaka kɔ zo nyi. Ɔwɔ kɛ Keleseɛnenli noko kɔ zo nyi\n9 Yɛbahola yɛava ɛhye yɛado kɛzi baka nyi la anwo. Baka bahola anyi ayɛ kpole kpalɛ, titile saa ye ndinli ne yɛ se a. Kɛ neazo la, Lɛbanɔn sida mbaka bie mɔ kola yɛ tendenle kɛ ɛbolɔnsam mɔɔ ɔde zo 12 la. Ɔkola ɔyɛ kpole kpalɛ mɔɔ kyesɛ nyɛma mɔɔ ye tendenle le mita 12 la na ahola abɛnra ye ayia. (Sɔl. 5:15) Baka nyi ndɛndɛ wɔ ye mɔlebɛbo. Mekɛ mɔɔ ye ndinli ne mɔ ɛlɛyɛ mgbole na bɛlɛkɔ azɛlɛ bo kpalɛ la ɛnee ye avinli ne ɛlɛtɛlɛ na ɔlɛwa. Ɔbadwu mekɛ ne bie la, saa baka ne ɛlɛnyi a akee bɛnnwu ye kpalɛ. Zɔhane ala a Keleseɛnema ɛnyinlɛ ne noko de a. Bie a yɛbayɛ nzenzaleɛ dɔɔnwo wɔ mekɛ mɔɔ yɛkɛbɔ Baebolo ne ezukoalɛ bo la. Akee bɛbazɔne yɛ. Menli mɔɔ wɔ asafo ne anu la banwu anyuhɔlɛ mɔɔ yɛlɛnyia la. Yɛbahola yɛayɛ adekpakyelɛ anzɛɛ yɛbanyia gyimalilɛ dɔɔnwo wɔ asafo ne anu. Noko ɔbadwu mekɛ ne bie la, ɔbayɛ se kɛ awie mɔ banwu anyuhɔlɛ mɔɔ yɛlɛnyia la. Noko akee, ɔwɔ kɛ yɛkɔ zo yɛnyi wɔ diedi nee ndelebɛbo nu yɛyɛ “kɛ menli mɔɔ bɛ adwenle ɛdi na bɛ nee Kelaese ɛzɛ atipɛne la.” (Ɛfɛ. 4:13) Ɛhye kile kɛ, Keleseɛnenli mɔɔ ɛnyi sunsum nu la le kɛ bakama ekyi mɔɔ ɛnyi ɛyɛ baka kpole la.\n10. Duzu ati a ɔhyia kɛ Keleseɛnema mɔɔ bɛnyi sunsum nu la bɔbɔ kɔ zo nyi ɛ?\n10 Noko ɔnle kɛ yɛ ɛnyinlɛ ne abo pɛ. Ɔwɔ kɛ yɛ ndelebɛbo yɛ kpole na yɛ diedi sosɔ ndinli kpalɛ wɔ Nyamenle Edwɛkɛ ne anu. (Mrɛ. 12:3) Mediema dɔɔnwo mɔɔ wɔ asafo ne anu la ɛyɛ ye zɔ. Kɛ neazo la, adiema nrenya ko mɔɔ ɛzonle kɛ asafo nu kpanyinli ɛvolɛ mɔɔ ɔbo 30 la yɛle ye nzonlɛ kɛ ɔtɛnyi sunsum nu. Ɔka kɛ: “Anyenzɔlɛ mɔɔ melɛ memaa Baebolo ne la kɔ zo yɛ kpole. Mefa Baebolo ne anu ngyinlazo nee nuhua mɛla medi ninyɛne dɔɔnwo anwo gyima dahuu. Anyenzɔlɛ mɔɔ melɛ memaa ɛzonlenlɛ gyima ne la kɔ zo yɛ kpole.”\nMIA Ɛ NEE NYAMENLE BƐ AGƆNWOLƐVALƐ NE ANU\n11. Duzu ati a ɔbalie mekɛ na yɛanwu Gyihova kpalɛ ɛ?\n11 Yɛ ɛnyinlɛ ne eza kile kɛ yɛbabikye Gyihova kɛ yɛ Gɔnwo nee yɛ Ze. Ɔkpondɛ kɛ yɛte nganeɛ kɛ yɛ nwo hyia ye. Ɔkpondɛ kɛ yɛnwu kɛ ɔkulo yɛ edwɛkɛ yɛɛ yɛlɛ banebɔlɛ kɛmɔ kakula mɔɔ nee ye awovolɛ lua te nganeɛ anzɛɛ yɛ nee yɛ gɔnwo mɔɔ di nɔhalɛ la lua a yɛte nganeɛ la. Kɛmɔ ɛkola ɛnwu ye la, agɔnwolɛvalɛ kpalɛ mɔɔ yɛ nee Gyihova bɛanyia la ɛnle kenle ko debie. Ɔdie mekɛ amaa yɛanwu ye na yɛahulo ye. Yemɔti, saa yɛbanwu kɛzi Gyihova de la kpalɛ a, kyesɛ yɛnyia mekɛ yɛkenga ye Edwɛkɛ ne alehyenlɛ biala. Na yɛkenga Ɛzinzalɛ Arane nee Awake! biala mɔɔ ɔbara la, yɛɛ Baebolo nwo mbuluku gyɛne.\n12. Duzu a ɔhyia kɛ yɛyɛ na Gyihova anwu yɛ a?\n12 Nyamenle agɔnwo mɔ dua asɔneyɛlɛ nee agɔnwolɛ kpalɛ ɛdulɛ zo nyi sunsum nu. (Bɛgenga Malakae 3:16.) Gyihova buke “ɔ nzo ɔtie bɛ nzɛlɛlɛ.” (1 Pita 3:12) Gyihova le kɛ wovolɛ mɔɔ lɛ ɛlɔlɛ la, yemɔti ɔtie yɛ nzɛlɛlɛ. Ɛhye ati, ɔwɔ kɛ yɛyɛ “nzɛlɛlɛ dahuu.” (Wulo. 12:12) Saa yɛbahola yɛayɛ Keleseɛnema mɔɔ yɛnyi wɔ sunsum nu la a, kyesɛ Nyamenle boa yɛ. Yɛdayɛ mumua ne yɛnrɛhola yɛnrɛli ngyegyelɛ mɔɔ yɛkɔ nu la anwo gyima. Saa yɛgyakyi asɔneyɛlɛ a, yɛnrɛnyia anwosesebɛ ne mɔɔ Nyamenle fi ye ɛhulolɛ nu ɔfa ɔmaa ye azonvolɛ la. Asoo wɔ nzɛlɛlɛ di munli, anzɛɛ ɛnwu kɛ ɔwɔ kɛ ɛbɔ mɔdenle wɔ nu?—Gyɛ. 16:19.\n13. Duzu ati a ɔhyia kɛ yɛ nee yɛ mediema Keleseɛnema bɔ na yɛanyi sunsum nu ɛ?\n13 Gyihova anye die “bɛdabɛ mɔɔ bɛnriandi bɛbatane ye la” kɔsɔɔti anwo; yemɔti, mekɛ mɔɔ yɛnwu Nyamenle bɔbɔ la, ɔwɔ kɛ yɛ nee menli mɔɔ bɛdabɛ noko bɛnwu ye la yia nu dahuu. (Nah. 1:7) Ngyegyelɛ dɔɔnwo wɔ ewiade ɛhye anu, yemɔti ɔle kpalɛ kɛ yɛ nee yɛ mediema mɔɔ bɛbaboa yɛ la tu dahuu. Nvasoɛ boni a bavi nu ara a? Ɛbanwu menli mɔɔ bɛbamaa ‘yɛahulo yɛ nwo ngoko ngoko, na yɛayɛ gyima kpalɛ la’ wɔ asafo ne anu. (Hib. 10:24, 25) Yɛnrɛhola yɛnrɛli Pɔɔlo folɛdulɛ ɛhye azo kyesɛ yɛ nee asafo ne bɔ. Ɔwɔ kɛ yɛ nee yɛ mediema Keleseɛnema bɔ dahuu amaa yɛahola yɛala ɛlɔlɛ ɛhye ali. Asafo ayia mɔɔ yɛbahɔ ye dahuu na yɛava yɛ nwo yɛawula nu la noko boka ninyɛne mɔɔ yɛgyinla zo yɛneɛnlea yɛ nwo nu la anwo.\n14. Adenle boni azo a anlubɛnwo nee nzenzaleɛ le ninyɛne mɔɔ ɔwɔ kɛ yɛkɔ zo yɛyɛ ɛ?\n14 Kolaa na yɛayɛ Keleseɛnema la, ɔwɔ kɛ yɛnu yɛ nwo na yɛkakyi yɛ subane, anzɛɛ yɛgyakyi ɛtaneyɛlɛ. Noko akee, anlubɛnwo le debie mɔɔ ɔwɔ kɛ yɛkɔ zo yɛyɛ. Kɛmɔ yɛnli munli la ati, ɛtane ɛbɛkɛbɛka yɛ kɛmɔ ɛwɔlɛ kpondɛ debie ahye ye a ɔbubu ɔ nwo la. (Wulo. 3:9, 10; 6:12-14) Ɔwɔ kɛ yɛmaa yɛ nye da ɛkɛ, mɔɔ yɛmbu yɛ nye yɛngua yɛ sinlidɔlɛ zo a. Mɔɔ ɔyɛ anyelielɛ la a le kɛ Gyihova lɛ yɛ nwo abotane wɔ mekɛ mɔɔ yɛlɛbɔ mɔdenle yɛaho yɛatia yɛ sinlidɔlɛ na yɛayɛ nzenzaleɛ la. (Fel. 2:12; 2 Pita 3:9) Saa yɛnea yɛ mekɛ nee ninyɛne mɔɔ yɛlɛ la azo kpalɛ a, ɔbamaa yɛahwe yɛ nwo yɛavi angomediyɛlɛ nwo. Adiema raalɛ ko hɛlɛle kɛ: “Bɛtetele me wɔ nɔhalɛ ne anu, noko akee, mekɛ mɔɔ menyinli la menyianle adwenle ngakyile wɔ Gyihova anwo. Mendele nganeɛ kɛ menrɛhola menrɛyɛ mɔɔ ɔsɔ ɔ nye ɔluakɛ ɔ nwo yɛ ɛzulolɛ kpalɛ.” Yeangola yeambikye ye ɛlɛ yemɔti adiema raalɛ ne “yɛle nvonleɛ dɔɔnwo.” Ɔka kɛ: “Tɛ kɛ ɛnee mengulo Gyihova ɔ, emomu, ɛnee menze ye kpalɛ. Noko akee, mekɛ mɔɔ mengɔle zo menyɛlɛ asɔne ɛsesebɛ la, mengakyile me subane. Menwunle kɛ Gyihova zɔle me sa kɛ kakula la, ɔboale me ɔmanle menlile me ngyegyelɛ ne mɔ anwo gyima na ɔhilele me mɔɔ ɔwɔ kɛ meyɛ la.”\n15. Duzu a Gyisɛse nee ɔ Ze nwu ye a?\n15 ‘Bɛhɔ zo bɛha edwɛkpa ne bɛhile menli kɔsɔɔti.’ Nyamenle anwumabɔvolɛ bie hanle edwɛkɛ ɛhye hilele Pita nee ɛzoanvolɛ ne mɔ wɔ mekɛ mɔɔ bɛyele bɛ bɛvile efiade wɔ nwanwane adenle zo la. (Gyi. 5:19-21) Daselɛlilɛ mɔɔ yɛbahɔ ye dapɛne biala la le adenle bieko mɔɔ yɛdua zo yɛneɛnlea yɛ nwo nu. Gyisɛse nee ɔ Ze nwu yɛ diedi nee kɛzi yɛyɛ ɛzonlenlɛ gyima ne la. (Yek. 2:19) Kɛmɔ asafo nu kpanyinli ne mɔɔ yɛlumua yɛha ɔ nwo edwɛkɛ la hanle la: “Yɛ gyima titile a le daselɛlilɛ gyima ne.”\n16. Duzu ati a ɔle kpalɛ kɛ yɛbadwenledwenle yɛ nwo zo mɔɔ yɛyila yɛmaa Gyihova la anwo ɛ?\n16 Dwenledwenle ɛ nwo zo mɔɔ wɔyila la anwo. Agɔnwolɛvalɛ mɔɔ yɛ nee Gyihova lɛ la le yɛ agyadeɛ mɔɔ tɛla biala. Ɔze bɛdabɛ mɔɔ bɛle ye ɛdeɛ la. (Bɛgenga Ayezaya 44:5.) Dua asɔneyɛlɛ zo neɛnlea agɔnwolɛvalɛ mɔɔ ɛ nee ye lɛ la anu. Kakye wɔ ɛzɔnenlɛ ne noko, mmamaa ɛ rɛle fi kenle zɔhane ɛlɛ. Ɛhye noko bahakye wɔ kɛ wɔ ɛzɔnenlɛ ne le wɔ kpɔkɛzilɛ mɔɔ anwo hyia kpole kpalɛ la anwo sɛkɛlɛneɛ.\nBƐZI ABOTANE BƐBETA GYIHOVA ANWO\n17. Duzu ati a abotane nwo hyia na yɛahola yɛabeta Gyihova anwo ɛ?\n17 Pɔɔlo dule Galeehyeama folɛ kɛ bɛzi abotane. (Gal. 6:9) Ɔwɔ kɛ Keleseɛnema mɔɔ bɛwɔ ɛkɛ ɛnɛ la noko yɛ zɔ. Yɛbayia ngyegyelɛ, noko Gyihova baboa yɛ. Kɔ zo sɛlɛ sunsum nwuanzanwuanza ne. Ɛ nwo badɔ wɔ, ɔbamaa wɔ ɛzunlɛ ahakyi anyelielɛ na wɔ nyanelilɛ ahakyi anzondwolɛ. (Mat. 7:7-11) Dwenle ɛhye anwo nea: Saa Gyihova nea nloma a, ɛnee nwu ye kɛ ɔbanlea ɛdawɔ noko ɔluakɛ ɛkulo ye yɛɛ wɔyila ɛ nwo zo wɔmaa ye. (Mat. 10:29-31) Saa ngyegyelɛ ne anu yɛ se bɔbɔ a, mmamaa ɛ sa nu to; si abotane. Ɔluakɛ Gyihova ɛnwu yɛ la ati, nea nyilalɛ dɔɔnwo mɔɔ yɛbanyia a!\n18. Kɛkala ‘mɔɔ wɔnwu Nyamenle la’ duzu bieko a ɛkpondɛ kɛ ɛyɛ a?\n18 Zɔhane ati, saa bɔ zo mɔɔ yɛzɔne anzɛɛ yɛzɔnenle la yehyɛ a, duzu bieko a ɛha a? Bɔ mɔdenle kɛ ɛbanwu Gyihova kpalɛ na nyi wɔ sunsum nu. Nea boɛ na wɔannyia adwenle kɛ ɛze Nyamenle kpalɛ yemɔti ɔwɔ kɛ ɛte ɛda anzɛɛ ɔngyia kɛ ɛkɔ ɛ nyunlu wɔ ɛ nee ye bɛ agɔnwolɛvalɛ ne anu bieko. Gyinla ninyɛne mɔɔ yɛzuzu nwo la azo neɛnlea ɛ nwo nu ɔvi mekɛ mɔɔ kɔ mekɛ la, amaa wɔabikye Gyihova, yɛ anwuma Selɛ, yɛ Gɔnwo, nee yɛ Nyamenle ne mɔɔ lɛ ɛlɔlɛ la.—Bɛgenga 2 Kɔlentema 13:5, 6.\nNINYƐNE MƆƆ MAA AWIE FƐTA ƐZƆNENLƐ NA ƆKƆ ZO ƆNYI LA\nYɛbɔle ɔ bo yɛzukoale Gyihova nee ɔ Ra Gyisɛse Kelaese anwo debie.—Dwɔn 17:3\nMɔɔ yɛzukoale debie dɔɔnwo la yɛ diedi yɛle kpole.—Dwɔn 3:16\nYɛ nee Gyihova dendɛle wɔ asɔneyɛlɛ nu dahuu.—Gyi. 2:21\nYɛ nee bɛdabɛ mɔɔ bɛ nee yɛ diedi le ko la dule dahuu.—Hib. 10:24, 25\nYɛnlunle yɛ nwo wɔ yɛ ɛtane ne mɔ anwo.—Gyi. 17:30\nYɛyɛle nzenzaleɛ anzɛɛ yɛgyakyile nyɛleɛ ɛtane kɔsɔɔti.—Gyi. 3:19\nYɛ diedi ne manle yɛhanle edwɛkɛ ne yɛhilele awie mɔ.—2 Kɔl. 4:13\nYɛyilale yɛ nwo zo yɛmanle Gyihova amaa yɛahola yɛali Gyisɛse anzi kpalɛ.—1 Pita 4:2\nYɛvale nzule nu ɛzɔnenlɛ yɛyɛle yɛ nwo zo mɔɔ yɛyilale la anwo sɛkɛlɛneɛ.—1 Pita 3:21


Edwɛkpa Maa Alesama Kɔsɔɔti, Edwɛkpa Mɔɔ Fane Gyisɛse Anwo\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Giliki Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Polish Portuguese (Brazil) Quechua (Bolivia) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nEdwɛkpa Maa Alesama Kɔsɔɔti\nGyisɛse ewudwazo ne manle ye ɛdoavolɛma nyianle diedi na bɛbɔle mɔdenle. Ɛzoanvolɛ Pɔɔlo dule adenle hɔle Ehyea Ekyi nee Mɛdetɛlenia ɛleka dɔɔnwo, ɔhyehyɛle asafo na ɔmanle Keleseɛnema anwosesebɛ kɛ bɛgyinla kpundii wɔ ɛbɛlabɔlɛ nwo ngyegyelɛ nee dwazotia mɔɔ basabasayɛlɛma fa ba bɛ nwo zo la anloa. Ngyegyelɛ ɛhye mɔ amuala anzi, Keleseɛnezonlenlɛ hɔle zolɛ na ɔdɛlɛle.\nBɛdole Pɔɔlo mumua ne efiade. Noko akee, mekɛ mɔɔ ɔwɔ ɛkɛ ne bɔbɔ la ɔhɛlɛle ngɛlata ɔvale ɔmanle Keleseɛne asafo ne anwosesebɛ na ɔdule bɛ folɛ. Ɔbɔle esiane kpole mɔɔ bahola azi la anwo kɔkɔ—ɛkpɔkyelɛ. Kɛmɔ Nyamenle sunsum ne hilele Pɔɔlo adenle la ati, ɔnwunle ye ɔdole ɛkɛ ne kɛ “bɛdi anwo ɛzulolɛ” bara bɛ avinli na bɛaha “edwɛkɛ adalɛ” bɛava bɛahwe “diedima ne bie mɔ ahɔli bɛ nzi.”—Gyima ne 20:29, 30.\nƆkadwu ɛvoya ne mɔɔ lumua awieleɛ la, ɛnee ɛkpɔkyelɛ ne ɛbɔ ɔ bo. Zɔhane mekɛ ne anu, Gyisɛse mɔɔ bɛdwazo ye bɛvi ewule nu la manle ɛzoanvolɛ Dwɔn nwunle Yekile, mɔɔ le debie mɔɔ bazi kenlebie anwo sɛkɛlɛneɛ la. Kɛmɔ Dwɔn hɛlɛle la, dwazotiama anzɛɛ adalɛ kilehilevolɛma ɛnrɛhola ɛnrɛzi Nyamenle adenle bɔkɔɔ kɛ bɛnrɛmaa ye mɔlebɛbo bodane mɔɔ wɔ ɛkɛ maa azɛlɛ nee alesama la ɛnrɛra nu. “Menli ngakyile, mbusua ekpunli ekpunli, aneɛ ngakyile nee maanle maanle kɔsɔɔti” bade Nyamenle Belemgbunlililɛ ne anwo edwɛkpa ne. (Yekile 14:6) Paladaese bazia ara azɛlɛ ye azo, na awie biala mɔɔ kulo kɛ yɛ Nyamenle ɛhulolɛdeɛ la bahola anyia nuhua kyɛfoa!\nAsoo ɛhye le “edwɛkpa” maa wɔ? Saa ye zɔhane a, ɛnee sukoa nrɛlaleɛ mɔɔ Nyamenle lɛ maa alesama mɔɔ wɔ Baebolo ne anu nee kɛzi ɔbahola yeaboa wɔ ɛnɛ nee kenlebie la anwo debie dɔɔnwo.\nƐbahola wɔagenga Baebolo ne wɔ Intanɛte zo wɔ www.jw.org. Wɔ zɔhane Intanɛte address ɛleka ne, ɛbahola wɔazukoa brohyua mɔɔ le kɛ Edwɛkpa Mɔɔ Vi Nyamenle Ɛkɛ! yɛɛ buluku ne mɔɔ se, Duzu A Baebolo ne Kilehile Amgba A? wɔ yɛ aneɛ nu nee mbuluku gyɛne mɔɔ ka deɛmɔti yɛkola yɛdie Baebolo ne yɛdi yɛɛ kɛzi yɛbahola yɛava ye folɛdulɛ kpalɛ ne yɛali gyima wɔ yɛ abusua nee yɛ ɛbɛlabɔlɛ nu la wɔ ɛkɛ. Saa ɛkpondɛ edwɛkɛ dɔɔnwo noko a, ɛbahola wɔabiza Gyihova Alasevolɛ.\n—Ɔgyi Gyima ne, Ɛfɛsɛsema, Felepaema, Kɔlɔsaema, Faelimɔn, 1 Dwɔn, Yekile. azo


“Membɔle Ɔ Bo Menzuzule Kɛzi Me Ɛbɛlabɔlɛ Ɛlɛkɔ Ye La Anwo Kpalɛ” | Baebolo Ne Kakyi Sonla\nKENGA YE WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Lingala Lithuanian Luo Malagasy Myanmar Norwegian Nzema Papiamento (Curaçao) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Telugu Thai Tigrinya Tsonga Turkish Twi Ukrainian Vietnamese Wayuunaiki Xhosa Yoruba Zulu\n“Membɔle Ɔ Bo Menzuzule Kɛzi Me Ɛbɛlabɔlɛ Ɛlɛkɔ Ye La Anwo Kpalɛ”\nAllan Hancock anloa edwɛkɛ\nBƐWOLE YE: 1941\nMƆƆ ƆYƐLE LA: SIGALƐTE ƐNLONLƐ, NZABOLƐ\nBɛtetele me wɔ Warialda, sua ekyi bie mɔɔ wɔ New South Wales la azo. Warialda le sua mɔɔ bɛyɛ ɛbɔ nu gyima ngakyile le kɛ mboane nee nlankɛ ɛzielɛ yɛɛ bɛdua ma nee ninyɛne ngyikyi wɔ ɛkɛ. Sua ne azo te yɛɛ ɛtanelilɛ dɔɔnwo ɛnle zo.\nKɛmɔ medame a mele mralɛ bulu ne anu kpanyinli la ati, menyianle ɛvolɛ 13 la, membɔle ɔ bo kɛ meyɛ gyima meaboa abusua ne. Kɛmɔ meangɔ sukulu kpole la ati, menyɛle ɛbɔ nu gyima. Mekanyia ɛvolɛ 15 la, ɛnee mesie nane, na menea mgbɔnwɔ nwo zo.\nƐbɔ nu gyima ne mɔɔ menyɛle la manle mengɔle tɛnlabelɛ nwiɔ anu. Ko a le kɛ ɛnee me nye die gyima ne nee ɛleka mɔɔ meyɛ ye la anwo kpalɛ. Aleɛ dwo a yɛkua senle na yɛtɛnla nwolɛ na ɔmaa menea siane ne yɛɛ anwomanyunlu mɔɔ nwɔlɔra ɛlɛta ɛkɛ la wɔ mekɛ mɔɔ kpɔkɛ ne anu anwoma ɛlɛye me nwo la. Mekakye kɛ menzuzule nwolɛ kɛ ɔbayɛ kɛ awie a bɔle ninyɛne ngɛnlɛma ɛhye mɔ a. Noko, eza ɔmanle menzukoale subane ɛtane mɔɔ kɔ zo wɔ ɛbɔ nu ɛkɛ la. Ɛnee mete kɛ bɛka ndane na ɛnee ɔnyɛ se kɛ mebanlo sigalɛte. Yeangyɛ sigalɛte ɛnlonlɛ nee ndanehanlɛ hale me nwo.\nMenyianle ɛvolɛ 18 la, mengɔle Sydney. Membɔle mɔdenle kɛ mekɔ sogya noko bɛanva me ɔluakɛ meangɔ sukulu kpole la ati. Menyianle gyima na menlile ɛvolɛ ko wɔ Sydney. Mekɛ ɛhye a le mekɛ mɔɔ lumua mɔɔ menwunle Gyihova Alasevolɛ a. Bɛdole ɛsalɛ bɛvɛlɛle me kɛ memaa yɛhɔ debiezukoalɛ na menliele mendole nu, na ɛkɛ ne ala menwunle kɛ mɔɔ bɛkilehile la le nɔhalɛ.\nNoko akee, yeangyɛ biala, menzile kpɔkɛ kɛ mesia meahɔ ɛbɔ nu gyima ne azo. Mengɔvindele Goondiwindi, mɔɔ wɔ Queensland la. Menyianle gyima wɔ ɛkɛ, mengyale raalɛ noko ɔyɛ nyane kɛ, eza membɔle ɔ bo kɛ meno nza.\nMe nee me ye wole ngakula nwiɔ. Yɛwole me mra mrenya ne mɔ la, membɔle ɔ bo menzuzule kɛzi me ɛbɛlabɔlɛ ɛlɛkɔ ye la anwo kpalɛ. Mengakyele mɔɔ mendele ye wɔ Alasevolɛ ne mɔ debiezukoalɛ bo wɔ Sydney la, na menzile kpɔkɛ kɛ mebayɛ nwolɛ debie.\nMenwunle Ɛzinzalɛ Arane dɛba bie, mɔɔ Gyihova Alasevolɛ mɔɔ wɔ Australia ɔfese address wɔ zolɛ la. Mengɛlɛle bɛ kɛlata kɛ mehyia moalɛ. Bɛ sa hanle ye la, bɛmanle Dasevolɛ bie mɔɔ le atiakunlukɛnlɛma na ɔlɛ ɛlɔlɛ la rakpɔlale me. Yeangyɛ, ɔbɔle ɔ bo kɛ ɔ nee me sukoa Baebolo ne.\nMekɛ mɔɔ melɛsukoa Baebolo ne la, menwunle kɛ ɔwɔ kɛ meyɛ nzenzaleɛ dɔɔnwo wɔ me ɛbɛlabɔlɛ nu. Baebolo ngyehyɛnu ko mɔɔ hanle me titile la a le 2 Kɔlentema 7:1. Zɔhane ngyehyɛnu ne maa yɛ anwosesebɛ kɛ ‘yɛwowo debie biala mɔɔ gua yɛ sonlabaka ne anwo evinli la yɛgua.’\nMenzile kpɔkɛ kɛ mebagyakyi sigalɛte ɛnlonlɛ nee nzabolɛ. Ɛnee ɔnla aze kɛ mebayɛ zɔhane nzenzaleɛ ne, ɔluakɛ ɛnee yeha me nwo mekɛ tendenle. Noko ɛnee meva mezie me nye zo kɛ meyɛ mɔɔ sɔ Nyamenle anye la. Mɔɔ boale me kpalɛ la a le ngyinlazo ne mɔɔ wɔ Wulomuma 12:2, mɔɔ se: ‘Bɛmmamaa ewiade amaamuo di bɛ adwenle, bɛhakyi bɛ adwenle bɔkɔɔ’ mɔɔ menvale membɔle me ɛbɛla la. Menwunle ye kɛ, saa mebahola meahakyi me subane a, ɔwɔ kɛ mekakyi me adwenle na mebu me subane kɛmɔ Nyamenle bu ye la kɛ ɔnle kpalɛ. Ɔlua ye moalɛ zo, mengolale mengyakyile sigalɛte ɛnlonlɛ nee nzabolɛ.\n“Menwunle ye kɛ, saa mebahola meahakyi me subane a, ɔwɔ kɛ mekakyi me adwenle”\nNoko akee, mɔɔ ɛnee yɛ se kpalɛ la a le kɛ mebagyakyi ndanehanlɛ. Ɛnee meze Baebolo ne folɛdulɛ mɔɔ wɔ Ɛfɛsɛsema 4:29 mɔɔ se: “Bɛmmamaa edwɛkɛ ɛtane fi bɛ nloa anu finde” la. Noko akee, me nloa ɛdendɛlɛ anyɛ fɛ ɛkɛ ne ala. Menwunle ye kɛ mesuzu edwɛkɛ mɔɔ wɔ Ayezaya 40:26 la anwo a ɔbaboa me. Ngyehyɛnu ne ka nwɔlɔra mɔɔ ta anwomanyunlu la anwo edwɛkɛ wɔ ɛkɛ ne kɛ: “Bɛdo bɛ nye anwuma na bɛnlea, nwane a bɔle ɛhye mɔ a? Yemɔ yɛɛ ɔbɔle bɛ kɔsɔɔti a, yɛɛ ɔfa ko biala duma ɔfɛlɛ ye. Ye tumi kpole ne ati, yɛɛ ɔlɛ tumi na ɔ nwo yɛ se la ati, ko bɔbɔ ɛmminli.” Menzuzule nwolɛ kɛ saa Nyamenle nyianle tumi bɔle ewiade kpole ɛhye mɔɔ me nye die nwolɛ la a, ɛnee ɔbahola yeamaa meanyia anwosesebɛ meava meayɛ nzenzaleɛ amaa meazɔ ɔ nye. Ɔlua asɔneyɛlɛ nee mɔdenlebɔlɛ zo, ngyikyingyikyi mengolale meneanle me ɛdendɛlɛ ne boɛ.\nKɛmɔ ɛnee menea nane la ati, ɛnee me nee menli ɛnda ɛnli adwelie, ɔluakɛ ɛnee menli ekyi bie a wɔ ɛleka mɔɔ meyɛ ɛbɔ nu gyima ne la. Noko, ɔlua ndetelɛ mɔɔ menyia wɔ Gyihova Alasevolɛ debiezukoalɛ bo la ati, mezukoa kɛzi mebahola meadendɛ la. Ndetelɛ ne maa mekola meka Nyamenle Belemgbunlililɛ ne anwo edwɛkpa ne mekile awie mɔ.—Mateyu 6:9, 10; 24:14.\nMeva ɛvolɛ dɔɔnwo mezonle kɛ kpanyinli wɔ asafo ne anu. Mebu ye kɛ ɔle nwolɛ adenle kɛ mebayɛ debie biala mɔɔ mebahola la meava meaboa me gɔnwo mɔ mediema. Noko akee, nyilalɛ kpole kpalɛ mɔɔ menyia la a le kɛ me nee me ye mɔɔ di nɔhalɛ mɔɔ mekulo ye la nee yɛ mra ngɛnlɛma ne mɔ ɛlɛbɔ nu azonle Gyihova.\nMeda Gyihova ase kɛ yemaa medame mɔɔ meangɔ sukulu kpole la menyia adenle kɛ ɔlɛkilehile me la. (Ayezaya 54:13) Medie edwɛkɛ mɔɔ wɔ Mrɛlɛbulɛ 10:22 la meto nu bɔkɔɔ, ɔka kɛ: ‘Gyihova nyilalɛ maa sonla nyia ɔ nwo.’ Me nee me abusua ne anye la kɛ yɛbazukoa Gyihova anwo debie dɔɔnwo na yɛazonle ye dahuu.


Saa Esiane Si A | Wɔ Abusua Anyelielɛ\nSaa Esiane Si A\n“Saa yera kɛ ɔwɔ kɛ bɛdi nyane wɔ mekɛ ekyi ye anu wɔ sɔnea nee amaneɛnwunlɛ ngakyile nu a, ɔwɔ kɛ bɛdi fɛlɛko wɔ ɛhye anwo.”—1 Pita 1:6\nMekɛ mɔɔ ɛlɛbɔ mɔdenle wɔamaa wɔ agyalɛ nee wɔ abusua ayɛ anyelielɛ la, ninyɛne mɔɔ ɛ nye ɛnla la kola si na ɔsɛkye wɔ anyelielɛ. (Nolobɔvo ne 9:11) Nyamenle fi ɛlɔlɛ nu boa yɛ wɔ ngyegyelɛ mekɛ nu. Saa ɛfa Baebolo ngyinlazo mɔɔ wɔ ɔ bo ɛke la ɛdi gyima a, ɛ nee wɔ abusua ne bahola agyinla ngyegyelɛ mɔɔ anu yɛ se bɔbɔ la anloa.\n1 FA Ɛ NWO TO GYIHOVA ANWO ZO\nMƆƆ BAEBOLO NE KA LA: “Bɛva bɛ adwenleadwenle muala bɛgua ɔ nwo zo, ɔboalekɛ ɔdwenle bɛ nwo.” (1 Pita 5:7) Dahuu kakye kɛ tɛ Nyamenle a maa ngyegyelɛ to wɔ a. (Gyemise 1:13) Saa ɛtwe ɛbikye ye a, ɔbaboa wɔ wɔ adenle biala anu. (Ayezaya 41:10) “Bɛha bɛ ngyianlɛ kɔsɔɔti bɛhile ye.”—Edwɛndolɛ 62:8.\nSaa ɛkenga Baebolo ne na ɛsukoa ye alehyenlɛ biala a ɔbakyekye ɛ rɛle. Ɛhye bamaa wɔanwu kɛ Gyihova kyekye “yɛ rɛle wɔ amaneɛnwunlɛ kɔsɔɔti anu.” (2 Kɔlentema 1:3, 4; Wulomuma 15:4) Yebɔ ɛwɔkɛ kɛ ɔbamaa wɔanyia “Nyamenle anzonudwolɛ ne mɔɔ bo sonla ndelebɛbo muala azo la.”—Felepaema 4:6, 7, 13.\nSɛlɛ Gyihova moalɛ na si abotane dwenle ninyɛne nwo kpalɛ\nSuzu mɔɔ ɛbahola wɔayɛ la amuala anwo na kpa mɔɔ baboa kpalɛ la\n2 NEA Ɛ NWO NEE WƆ ABUSUA NE\nMƆƆ BAEBOLO NE KA LA: “Sonla mɔɔ lɛ adwenle la nyia adwenlenubukelɛ, yɛɛ nrɛlɛbɛvolɛ buke ɔ nzo tie adwenlenubukelɛ edwɛkɛ.” (Mrɛlɛbulɛ 18:15) Nwu edwɛkɛ ne kɔsɔɔti. Nwu mɔɔ abusua ne anu sonla ko biala hyia nwo la. Ɛ nee bɛ ɛdendɛ na tie bɛ.—Mrɛlɛbulɛ 20:5.\nNa saa dɔvolɛ bie wu ɛ? Mmasulo kɛ ɛbala wɔ nganeɛdelɛ ali. Kakye kɛ Gyisɛse “zunle.” (Dwɔn 11:35; Nolobɔvo ne 3:4) Nafelɛ nee bɛ menle ɛlielɛ nwo hyia kpalɛ. (Maake 6:31) Ɛhye baboa yeamaa wɔagyinla ngyegyelɛ ne anloa.\nKolaa na esiane azi la, ɛ nee wɔ abusua ne ɛli adwelie dahuu. Saa ngyegyelɛ ba a, ɔnrɛyɛ se kɛ bɛbaha kɛzi bɛte nganeɛ la bɛahile wɔ\nƐ nee menli mɔɔ ɛyia ngyegyelɛ zɛhae bie la ɛli adwelie\n3 KPONDƐ MOALƐ\nMƆƆ BAEBOLO NE KA LA: “Agɔnwolɛma lɛ ɛhulolɛ mekɛ biala, yɛɛ anwongyelelɛ ti a bɛwo adiema nrenya a.” (Mrɛlɛbulɛ 17:17) Ɛ gɔnwo mɔ kulo kɛ bɛboa wɔ noko bie a bɛnnwu mɔɔ bɛyɛ a. Ka mɔɔ ɛhyia nwo la kile bɛ. (Mrɛlɛbulɛ 12:25) Bieko, kpondɛ sunsum nu moalɛ wɔ bɛdabɛ mɔɔ bɛte Baebolo ne abo la ɛkɛ. Adehilelɛ mɔɔ wɔ Baebolo ne anu mɔɔ bɛbava bɛamaa wɔ la baboa wɔ.—Gyemise 5:14.\nSaa ɛ nee menli mɔɔ bɛdie Nyamenle nee ye ɛwɔkɛ ne mɔ bɛdi la tu a ɛbanyia moalɛ mɔɔ ɛhyia la. Saa ɛboa bɛdabɛ mɔɔ bɛhyia arɛlekyekyelɛ la a, ɔbakyekye ɛdawɔ noko ɛ rɛle. Ka diedi mɔɔ ɛlɛ ye wɔ Gyihova nee ye ɛwɔkɛ ne mɔ anu la anwo edwɛkɛ kile bɛ. Fa wɔ mekɛ boa bɛdabɛ mɔɔ bɛhyia moalɛ la, mmatwe ɛ nwo ɛfi bɛdabɛ mɔɔ bɛkulo wɔ na bɛdwenle ɛ nwo la anwo.—Mrɛlɛbulɛ 18:1; 1 Kɔlentema 15:58.\nKa wɔ edwɛkɛ ne kile ɛ gɔnwo mɔɔ bikye wɔ la maa ɔboa wɔ\nKa mɔɔ ɛhyia nwo amgba la kile ye\nSaa ɛlɛdi nyane kpole bɔbɔ a, fa wɔ adwenle sie Nyamenle anwo zo. Mekɛ mɔɔ Dwobu yiale ngyegyelɛ la ɔhanle kɛ: “Ayɛlɛyelɛ ɛha [Gyihova] duma ne.” (Dwobu 1:21, 22) Kɛmɔ Dwobu yɛle la, maa Gyihova duma ne nee ye ɛhulolɛdeɛ ɛhyia wɔ ɛdɛla wɔ ngyegyelɛ ne. Saa ninyɛne angɔ ye kɛmɔ ɛkpondɛ la a, mmamaa wɔ anyelazo wie. Fa ɛ rɛle wula Nyamenle anu. Gyihova se: “Medame a meze adwenle mɔɔ meva ye bɛ nwo a. Ɔnle adwenle ɛtane, ɔle adwenle kpalɛ mɔɔ bamaa bɛakpazi, bɛ tɛnlabelɛ nu ayɛ boɛ na bɛanyia anyelazo.”—Gyɛlɛmaya 29:11.\nAsoo melɛ Gyihova anu anwodozo wɔ ninyɛne ngyikyi bɔbɔ anu ɔ?\nDuzu ati a ɔwɔ kɛ meyɛ Gyihova mo wɔ ye kpalɛyɛlɛ nwo alehyenlɛ biala ɛ?\nFa nwa awie Fa nwa awie Saa Esiane Si A


Bɛnyianle Nyamenle Edwɛkɛ Ne Wɔ Spain Avinli Mekɛ Nu\nƐzinzalɛ Arane | March 2014\nKENGA YE WƆ Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Papiamento (Aruba) Polish Portuguese (Brazil) Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tshiluba Tsonga Turkish Tuvaluan Twi Ukrainian Umbundu Vietnamese Xhosa Yoruba Zapotec (Isthmus) Zulu\n‘Saa melɛkɔ Spain a me nye la kɛ mebanwu bɛ, na me nee bɛ dua ekyii a bɛagyakyi me adenle bamaa meahɔ ɛkɛ.’—Wulomuma 15:24.\nƐZOANVOLƐ Pɔɔlo hɛlɛle zɔhane edwɛkɛ ne manle ɔ gɔnwo mɔ Keleseɛnema mɔɔ wɔ Wulomu wɔ ɛvolɛ kɛyɛ 56 Y.M. la. Baebolo ne ɛngile saa Pɔɔlo nyianle hɔle Spain ne a. Kɛ ɔde biala la, ɔlua Pɔɔlo anzɛɛ Keleseɛne edwɛkpatɛlɛvolɛma gyɛne mɔdenlebɔlɛ zo, ɔkadwu ɛvoya mɔɔ tɔ zo nwiɔ Y.M. la, ɛnee Nyamenle Edwɛkɛ, Baebolo ne anu edwɛkpa ne ɛdwu Spain.\nYeangyɛ, bɛnyianle Keleseɛne ɛleka ngakyile dɔɔnwo wɔ Spain. Ɔrale ye zɔ la, ɛnee ɔhyia kɛ menli mɔɔ wɔ ɛkɛ ne la nyia Baebolo mɔɔ bɛhile ɔ bo wɔ Latin nu la. Ɛnee ɛhye le zɔ, ɔluakɛ ɔkadwu ɛvoya ne mɔɔ tɔ zo nwiɔ la, ɛnee Spain wɔ Wulomu tumi bo na Latin a ɛnee bɛka ye dɔɔnwo wɔ Wulomu Maanle ne ɛleka biala a.\nLATIN BAEBOLO NE MƆ BOALE\nKeleseɛnema mɔɔ lumua mɔɔ bɛka Spain aneɛ la hilele Baebolo ne abo dɔɔnwo wɔ Latin nu mɔɔ bɛfɛlɛ ye kɛ Vetus Latina Hispana. Bɛvale Latin Baebolo ɛhye bɛmanle wɔ ɛvolɛ dɔɔnwo anu kolaa na Jerome awie ye Latin Vulgate mɔɔ liele duma wɔ ɛvoya ne mɔɔ tɔ zo nnu Y.M. mɔlebɛbo la.\nJerome ngilebɛbo ne mɔɔ ɔyɛle ɔwiele wɔ Bethlehem, mɔɔ wɔ Palestine la dwule Spain ndɛndɛ. Mekɛ mɔɔ Lucinius, Baebolo sukoavo bie mɔɔ lɛ ezukoa nwunle kɛ Jerome ɛlɛkile Baebolo ne abo wɔ Latin nu la, ɛnee ɔkulo kɛ ɔkɛyɛ boɛ a ɔ sa ka ngilebɛbo fofolɛ ɛhye bie ndɛndɛ. Ɔmanle kɛlɛvolɛma nsia hɔle Bethlehem na bɛnleanle zolɛ bɛhɛlɛle bie bɛrale Spain. Wɔ ɛvoya ne mɔ mɔɔ doa zo la anu, ngyikyingyikyi Vulgate ne ralile Vetus Latina Hispana ne agyakɛ anu. Latin ngilebɛbo ɛhye mɔ boale menli mɔɔ wɔ Spain la manle bɛgengale Baebolo ne na bɛdele ye edwɛkɛ ne abo. Noko mekɛ mɔɔ Wulomu Maanle tumi ne ɛlɛba ye awieleɛ la, ɛnee ɔhyia kɛ bɛnyia aneɛ fofolɛ.\nBAEBOLO NE WƆ TABOA EKYI ZO\nWɔ ɛvoya ne mɔɔ tɔ zo nnu azo, Visigoth nee Germany aneɛ ngakyile hɔle Spain anwo zo na aneɛ fofolɛ mɔɔ le Goth la vindele ɛkɛ. Menli ɛhye mɔɔ hɔle ɛkɛ la ɛnee le Arius Keleseɛnema mɔɔ kpo Nsa-ko ngilehilelɛ ne la. Eza bɛvale bɛ Ngɛlɛlera ɛdeɛ mɔɔ bɛhile ɔ bo la bɛrale—Ulfilas Goth Baebolo ne. Bɛgengale Baebolo ne wɔ Spain kɔkpula ɛvoya ne mɔɔ tɔ zo nsia la awieleɛ, mekɛ mɔɔ Reccared, Visigoth belemgbunli ne hɔle Katɔlek asɔne na ɔgyakyile Arius asɔne ne la. Ɔmanle bɛliele Arius mbuluku kɔsɔɔti, mɔɔ Ulfilas Baebolo ne boka nwo la na bɛzɛkyele bɛ. Ɔlua ɛhye azo, debie biala mɔɔ bɛhɛlɛle ye wɔ Goth nu la minlinle wɔ Spain.\nTaboa mɔɔ Baebolo tɛkese mɔɔ wɔ Latin aneɛ nu wɔ zo, wɔ ɛvoya nsia Y.M.\nNoko akee, Nyamenle Edwɛkɛ ne hɔle zo dɛlɛle wɔ Spain wɔ mekɛ ɛhye anu. Saa ɛye Goth ɛsie ahane a, ɛnee bɛka Latin aneɛ bie dɔɔnwo wɔ Spain na nzinlii ɔmanle bɛhanle Wulomu aneɛ ngakyile dɔɔnwo wɔ Spain ɛkɛ. * Ɛnee bɛfɛlɛ Latin aneɛ ngɛlata ɛhye nuhua ne mɔɔ ɛhyɛ kpalɛ la Visigoth mɔɔ bɛhɛlɛ wɔ debie zo la, ɔluakɛ bɛhɛlɛle ye wɔ taboa ngyikyi zo. Bɛyɛle ye wɔ ɛvoya nsia nee nsuu ne anu, na edwɛkɛ mɔɔ wɔ Edwɛndolɛ nee Edwɛkpa ne anu la wɔ bie mɔ azo. Edwɛndolɛ 16 ne amuala wɔ taboa ekyi ko azo.\nNgɛlɛlera edwɛkɛ mɔɔ bɛhɛlɛ wɔ debie zo la kile kɛ ɛnee menli kenga na bɛkɛlɛ Nyamenle Edwɛkɛ ne wɔ zɔhane mekɛ ne. Ɔda ali kɛ, kilehilevolɛma manle sukulu ngakula vale Baebolo ne zukoale ɛhɛlɛlɛ nee ɛgengalɛ. Ɛnee taboa ne mɔ mɔɔ bɛkɛlɛ zolɛ la bolɛ ɛnyɛ se kɛ nane nwoma ne mɔɔ ɛnee avinli mekɛ ne anu ɛsɔfoma fa kɛlɛ Baebolo ne la.\nLeón Baebolo mɔɔ nvoninli dɔɔnwo wɔ nu la anu debie. Ɛnee bɛsonle bolɛ ɛdeɛ, noko Baebolo ɛhye mɔ ammaa menli asa anga Nyamenle Edwɛkɛ ne\nBaebolo ko mɔɔ nvoninli wɔ nu mɔɔ ye bolɛ ɛnyɛ se la wɔ San Isidoro asɔne ne anu wɔ León, mɔɔ wɔ Spain la. Bɛyɛle ye 960 Y.M., ngɛlata 516 a wɔ nu a na ye kpole le enkyi 18 yɛɛ enkyi 13 yɛɛ nuhua ɛlomboɛ kɛyɛ kilo 18. Bieko mɔɔ kɛkala wɔ Vatican Mbulukuzielɛleka ne la a le Ripoll Baebolo ne, mɔɔ bɛyɛle ye kɛyɛ 1020 Y.M. la. Ɔle Baebolo mɔɔ nvoninli dɔɔnwo wɔ nu tɛla biala wɔ Avinli Mekɛ ne anu a. Amaa bɛahola bɛayɛ zɛhae nvoninli ɛhye mɔ la, ɔwɔ kɛ ɛsɔfo bie fa kenle mumua ko kɛlɛ ngɛlɛlerakpɔkɛ ko anzɛɛ dapɛne mumua ko kɛlɛ edwɛkɛtile bie. Ɛnee zɔhane Baebolo ne mɔ sonle bolɛ ɛdeɛ, noko bɛamboa bɛammaa menli asa anga Nyamenle Edwɛkɛ ne.\nBAEBOLO NE WƆ ARAB ANEƐ NU\nƆkadwu ɛvoya mɔtwɛ ne azo la, aneɛ fofolɛ bɔle ɔ bo wɔ Spain ɔlua Ngɛnlamoma mɔɔ hɔle ɛkɛ ne la ati. Ɛleka mɔɔ Ngɛnlamoma ne dɛnlanle la, bɛhanle Arab aneɛ bɛdɛlale Latin yemɔti ɛnee ɔhyia kɛ bɛnyia Baebolo wɔ aneɛ fofolɛ ɛhye anu.\nƆvi ɛvoya nnu kɔdwu mɔtwɛ Y.M. azo, Latin nee Arab aneɛ nu Baebolo boale menli mɔɔ wɔ Spain la manle bɛgengale Nyamenle Edwɛkɛ ne\nBaebolo dɔɔnwo mɔɔ bɛhilele ɔ bo wɔ Arab aneɛ nu—titile Edwɛkpa ne—le mɔɔ bɛvale bɛmanle wɔ Spain avinli mekɛ ne anu. Ɔda ali kɛ, wɔ ɛvoya mɔtwɛ ne anu, John, ɛsɔfo kpanyinli mɔɔ wɔ Seville la hilele Baebolo ne amuala abo wɔ Arab aneɛ nu. Ɔyɛ alɔbɔlɛ kɛ mɔɔ bɛhile ɔ bo wɔ Arab aneɛ nu la anu dɔɔnwo ɛminli. Bɛva Edwɛkpa ne mɔɔ bɛhilele ɔ bo wɔ Arab aneɛ nu wɔ ɛvoya bulu ne avinli la ko bɛzie asɔne sua kpole mɔɔ wɔ León, mɔɔ wɔ Spain la anu.\nEdwɛkpa ne mɔɔ bɛhile ɔ bo wɔ Arab aneɛ nu wɔ ɛvoya bulu Y.M. la\nBƐNYIANLE BIE WƆ SPAIN ANEƐ NU\nAvinli Mekɛ ne ɛlɛba awieleɛ la anu, Castilia anzɛɛ Spain aneɛ ne bɔle ɔ bo kɛ ɔnyia anyuhɔlɛ wɔ Spain ɛkɛ. Ɛnee aneɛ fofolɛ ɛhye hyia na bɛabɔ Nyamenle Edwɛkɛ ne nolo. * Baebolo ne mɔɔ bɛhilele ɔ bo wɔ Spain aneɛ nu la vindele wɔ La Fazienda de Ultra Mar (Gyima Mɔɔ Vi Nyevile Nzi) ne anu wɔ ɛvoya 13 ne mɔlebɛbo. Edwɛkɛ mɔɔ boka ɛhye anwo la a le adenle bie mɔɔ bɛdule bɛhɔle Yizilayɛ nee Pentateuch ne anu edwɛkɛ yɛɛ mbuluku gyɛne mɔɔ wɔ Hibulu Ngɛlɛlera ne nee Edwɛkpa ne yɛɛ Ngɛlata ne mɔ anu la.\nBelemgbunli Alfonso X boale manle bɛhilele Baebolo ne abo wɔ Spain aneɛ nu\nAsɔne mgbanyima anye anlie ngilebɛbo ɛhye anwo. Wɔ 1234, Tarragona Ayiama ne hanle kɛ bɛva Baebolo mbuluku kɔsɔɔti mɔɔ bɛyɛ wɔ bɛ aneɛ nu la bɛmaa ɛsɔfoma ne ɛyela bɛ. Ɔyɛ anyelielɛ kɛ mɛla ɛhye ammaa bɛangyakyi Baebolo ne abo ɛhilelɛ. Belemgbunli Alfonso X (1252-1284), mɔɔ bɛbu ye kɛ ɔdaye a ɔhɛlɛle Spain aneɛ ne la ɛnee kulo kɛ bɛkile Ngɛlɛlera ne abo wɔ aneɛ fofolɛ ne anu yemɔti ɔboale. Ninyɛne mɔɔ bɛhilele ɔ bo wɔ Spain aneɛ nu wɔ mekɛ ɛhye anu la bie a le mɔɔ bɛfɛlɛ ye Kolaa-Alfonso Baebolo ne yɛɛ Alfonso Baebolo ne mɔɔ bɛyɛle ye ɔ nzi mekɛ ekyi bie anu, mɔɔ bɛhilele ɔ bo wɔ Spain aneɛ nu bɛdɛlale biala la.\nKolaa-Alfonso (bɛne zo) yɛɛ Alfonso (fema zo) Baebolo, ɛvoya 13 ne anu mukelɛ ne mɔ\nGyima nwiɔ ɛhye boale manle Spain aneɛ ne mɔɔ le fofolɛ la gyinlanle na ɔnyianle anyuhɔlɛ. Nwomanli Thomas Montgomery ka Kolaa-Alfonso Baebolo ne anwo edwɛkɛ kɛ: “Ahenle mɔɔ hilele Baebolo ɛhye abo la yɛle gyima kɛnlɛma manle aneɛ ne anu lale ɛkɛ. . . . Aneɛ ne abo ɛdelɛ ɛnyɛ se na ɛnee ɛhye hyia wɔ Baebolo mɔɔ bɛyɛ bɛmaa menli mɔɔ bɛnde Latin kpalɛ la.”\nNoko akee, bɛhilele zɔhane Spain aneɛ Baebolo ne mɔɔ lumua la abo bɛvile Latin Vulgate ne anu na tɛ mɔlebɛbo aneɛ ne. Ɔvi ɛvoya 14 ne mɔɔ kɔ la, Dwuu nwomama hilele Hibulu Ngɛlɛlera ne abo dɔɔnwo vile Hibulu nu rale Spain aneɛ nu. Zɔhane mekɛ ne, ɛnee Spain a le Europe ɛleka mɔɔ Dwuuma dɔɔnwo wɔ a, na ɛnee Dwuuma mɔɔ kile edwɛkɛ bo la kola nyia Hibulu bɛsanloangɛlɛlera kpalɛ ne fa yɛ bɛ gyima. *\nNeazo kɛnlɛma ko a le Alba Baebolo ne mɔɔ bɛhɛlɛle bɛwiele wɔ ɛvoya ne mɔɔ tɔ zo 15 la. Dehelɛ titile bie mɔɔ vi Spain mɔɔ bɛfɛlɛ ye Luis de Guzmán la, manle Rabi Moisés Arragel hilele Baebolo ne abo wɔ castizo Spain aneɛ (tagyee) ne anu. Ɔhilele ninyɛne nwiɔ mɔɔ ɔti ɔhanle kɛ bɛhile fofolɛ ɛhye abo la. Mɔɔ lumua, ɔhanle kɛ: “Baebolo ne mɔɔ yɛlɛ ye ɛnɛ wɔ Wulomu aneɛ nu la ɛnle kpalɛ,” yɛɛ mɔɔ tɔ zo nwiɔ, “Yɛ nuhua bie mɔ kulo nwolɛ edwɛkɛ ngyikyi ne amaa yɛade ɛleka mɔɔ ɔyɛ se la abo.” Ye edwɛkɛ ne maa yɛnwu kɛ ye mekɛ zo amra anye die kɛ bɛbagenga Baebolo ne na bɛade ɔ bo kpalɛ. Eza ɔkile kɛ bɛhilele Ngɛlɛlera ne abo wɔ aneɛ mɔɔ menli ka la anu na menli dɔɔnwo nyianle bie wɔ Spain.\nƆlua menli mɔɔ kile edwɛkɛ bo yɛɛ kɛlɛvolɛma mɔɔ wɔ avinli mekɛ ne anu moalɛ zo, menli mɔɔ hɔle sukulu wɔ Spain la kola kenga Baebolo ne wɔ bɛ aneɛ nu mɔɔ ngyegyelɛ kpole biala ɛnle nwo a. Ɔlua ɛhye ati, tetedwɛkɛ kɛlɛvolɛ Juan Orts González hanle kɛ “ɛnee Spain amra ze Baebolo ne anu kpalɛ tɛla Germany anzɛɛ England amra kolaa na Luther ara.”\n“Ɛnee Spain amra ze Baebolo ne anu kpalɛ tɛla Germany anzɛɛ England amra kolaa na Luther ara.” —Tetedwɛkɛ kɛlɛvolɛ Juan Orts González\nNoko akee, ɔkadwu ɛvoya 15 ne awieleɛ la, Spain Edwɛkɛlilɛma ne duale kɛ ɔnle kɛ awie biala nyia Ngɛlɛlera ne wɔ aneɛ biala anu. Bɛvale bɛ sa bɛdole Baebolo ne azo mekɛ tendenle wɔ Spain. Ɛvoya nsa pɛle nu kolaa na bɛamaa nwolɛ adenle. Wɔ zɔhane mekɛ ne mɔɔ yɛ se la anu, menli mɔɔ kile edwɛkɛ bo mɔɔ lɛ akɛnrasesebɛ la yɛle bie fofolɛ wɔ maanle gyɛne zo wɔ Spain aneɛ nu na bɛveale bɛ nwo bɛvale bɛrale Spain. *\nKɛmɔ Spain avinli mekɛ ne anu Baebolo tetedwɛkɛ kile la, dwazotiama bɔle mɔdenle kɛ bɛsisi Nyamenle Edwɛkɛ ne azo wɔ ndenle dɔɔnwo anu. Noko akee, bɛangola bɛangeda Tumivolɛ Bedevinli ne edwɛkɛ ne azo.—Edwɛndolɛ 83:1; 94:20.\nMɔdenle mɔɔ nwomama dɔɔnwo bɔle la boale manle menli dɔɔnwo nyianle Baebolo ne wɔ Spain avinli mekɛ ne anu. Menli mɔɔ kile edwɛkɛ bo ɛnɛ la ɛzukoa menli mɔɔ lumua hilele Ngɛlɛlera ne abo wɔ Latin, Goth, Arab, nee Spain aneɛ nu la. Ɔlua ɛhye azo, ɛnɛ, menli mɔɔ ka Spain aneɛ la kola kenga Nyamenle Edwɛkɛ ne wɔ aneɛ mɔɔ ka bɛ ahonle la anu.\n^ ɛden. 10 Castilia, Catolonia, Galicia nee Portuguese aneɛ boka nwo.\n^ ɛden. 17 Ɛnɛ, menli kɛyɛ mgbe 540 ka Spain aneɛ.\n^ ɛden. 20 Nea edwɛkɛ “The Divine Name and Alfonso de Zamora’s Quest for Textual Accuracy,” mɔɔ wɔ December 1, 2011, Nrelenza magazine ɛdeɛ ne anu la.\n^ ɛden. 23 Nea edwɛkɛ “Casiodoro de Reina’s Fight for a Spanish Bible,” mɔɔ wɔ June 1, 1996, Nrelenza magazine ɛdeɛ ne anu la.\nBaebolo Ne Wɔ Spain Aneɛ Ngakyile Nu\nCatalonia aneɛ Bɛhilele Baebolo ne abo wɔ Catalonia aneɛ nu wɔ ɛvoya 13 ne anu. Nuhua ko mɔɔ ɛnee bɛfɛlɛ ye Edwɛkɛdwɛndolɛ Baebolo ne la, ɛnee le Ngɛlɛlera mɔɔ bɛyɛ ye edwɛkɛdwɛndolɛ amaa yeaboa kengavolɛ ne na yeahakye edwɛkɛ ne la. Wɔ ɛvoya ko ne ala anu, wɔ 1287 nee 1290 avinli ɛkɛ ne, Jaume de Montjuich hilele Baebolo ne amuala abo mɔɔ lumua la wɔ Catalonia aneɛ nu kɛmɔ Belemgbunli Alfonso II mɔɔ wɔ Catalonia nee Aragon hanle kɛ ɔyɛ la.\nValencia aneɛ Wɔ ɛvoya 15 ne mɔlebɛbo, Bonifacio Ferrer hilele Baebolo ne abo wɔ Valencia aneɛ nu, na bɛyɛle ye wɔ 1478 ne anu. Valencia aneɛ nu Baebolo ɛhye a bɛlumuale bɛyɛle ye wɔ Spain a. Ɔyɛ nyane kɛ Edwɛkɛlilɛ ne mɔɔ hɔle zo la manle bɛzɛkyele ko biala na ɔhale ye mukelɛ mɔɔ li awieleɛ la ala. Kɛlata ɛhye boka Hispanic Society of America, mɔɔ wɔ New York la, ninyɛne mɔɔ bɛva bɛzie la anwo.\nBasque aneɛ Wɔ 1571, Jean de Liçarrague hilele Giliki Ngɛlɛlera ne abo wɔ Basque aneɛ nu, ɔbahyema mɔɔ wɔ Navarre la a boale ye manle ɔyɛle a. Liçarrague gyima ne boale manle bɛnyianle Basque aneɛmɛla kokye. Bɛka kɛ Liçarrague boale Basque aneɛ kɛmɔ Jerome boale Latin na Luther boale Germany aneɛ ne la.\nEdwɛkɛ Mɔɔ Fale Nwo\nBaebolo Ngilebɛbo Tetedwɛkɛ & Baebolo Ne\nFa nwa awie Fa nwa awie Bɛnyianle Nyamenle Edwɛkɛ Ne Wɔ Spain Avinli Mekɛ Nu\nEDWƐKƐ TITILI Mɔɔ Nyamenle Ɛyɛ Ɛmaa Wɔ La\nEDWƐKƐ TITILI Mekɛ Mɔɔ Ɔnle Kɛ Ɔkpa Ɛ Ti\nƐBƐLABƆLƐ NU EDWƐKƐ Menyia Anwosesebɛ Wɔ Me Bɛtɛɛyɛlɛ Nu\nDiedi Afonlafonla—Nyamenle Die To Nu Ɔ?\nBoni A Baebolo Ne Ka Ye Wɔ Easter Nwo A?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Mɔɔ Nyamenle Ɛyɛ Ɛmaa Wɔ La\nFa nwa awie Fa nwa awie ƐZINZALƐ ARANE Mɔɔ Nyamenle Ɛyɛ Ɛmaa Wɔ La\nMɔɔ Nyamenle Ɛyɛ Ɛmaa Wɔ La\nƐZINZALƐ ARANE Mɔɔ Nyamenle Ɛyɛ Ɛmaa Wɔ La


Tendɛ Kile Ɛ Ra Mɔɔ Ɛlɛnyi La—Mɔɔ Bɛnli Butule A | Mɔɔ Maa Abusua Nyia Anyelielɛ La\nKENGA YE WƆ Afrikaans Albanian Amharic Arabic Armenian Aymara Bengali Bicol Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Gujarati Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Macedonian Malagasy Malayalam Maltese Marathi Mongolian Myanmar Ngabere Norwegian Nzema Oromo Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tamil Tatar Telugu Thai Tigrinya Tsonga Turkish Twi Ukrainian Urdu Uzbek Venda Vietnamese Xhosa Yoruba Zulu\nMƆƆ MAA ABUSUA NYIA ANYELIELƐ LA\nTendɛ Kile Ɛ Ra Mɔɔ Ɛlɛnyi La—Mɔɔ Bɛnli Butule A\n“Mekɛ mɔɔ me ra raalɛ ne lile ɛvolɛ 14 la, ɛnee ɔyeye me nloa azo. Saa meka kɛ ‘Mekɛ ɛdwu kɛ yɛdi debie a,’ ɔbua kɛ ‘Menyia nwo a mebali.’ Saa mebiza ye kɛ yewie ye sua nu gyima yɛ a, ɔka kɛ ‘Mmagyegye me!’ Mekɛ dɔɔnwo ne ala, yɛtea na yɛdi butule.”—MAKI, JAPAN. *\nSaa ɛle awovolɛ mɔɔ ɛ ra ɛlɛnyi a, butule le ngyegyelɛ mɔɔ ɛbayia la anu ko, na ɔhyia kɛ ɛnyia abotane. Maria, wovolɛ mɔɔ ɔ ra ɛli ɛvolɛ 14 mɔɔ wɔ Brazil la ka kɛ: “Saa me ra raalɛ ne nee me dwudwu a, ɔmaa mefa ɛya kpole. Yɛ rɛle bɔ na yɛtea yɛ nwo.” Carmela mɔɔ wɔ Italy la yia ngyegyelɛ ko ne ala bie. Ɔka kɛ: “Dahuu me nee me ra nrenya ne di butule kpole, na yɛwie a ɔkɔwolo ye sua ne anu na ɔto ɔ nwo anlenkɛ nu.”\nDuzu ati a ngakula mɔɔ ɛlɛnyi la bie mɔ kulo butule a? Asoo bɛ tipɛnema a maa bɛyɛ a? Bie a ɔle zɔ. Baebolo ne ka kɛ awie agɔnwo kola maa ɔyɛ debie kpalɛ anzɛɛ ɛtane. (Mrɛlɛbulɛ 13:20; 1 Kɔlentema 15:33) Bieko, anyelielɛdeɛ mɔɔ mgbavolɛ nee mbɛlɛra bu ye ɛnɛ kɛ ɔfɛta na bɛkulo la maa bɛbu atuadelɛ nee mgbanyizonle kɛ ɔle kpalɛ.\nNoko ninyɛne fofolɛ wɔ ɛkɛ mɔɔ ɔwɔ kɛ ɛsuzu nwo—ninyɛne mɔɔ ɛnwu kɛzi bɛka ɛ ra mɔɔ ɛlɛnyi la a, ɔnrɛyɛ se kɛ ɛbade ɔ bo la. Suzu neazo bie mɔ anwo nea.\nƐzoanvolɛ Pɔɔlo hɛlɛle kɛ: “Mekɛ mɔɔ mele kakula la, mendendɛle kɛ kakula, mendwenlenle kɛ kakula, yɛɛ menzuzule edwɛkɛ nwo kɛ kakula. Kɛkala mɔɔ meyɛ kpanyinli la, megyakyi ngakula ninyɛne ne mɔ ɛyɛlɛ.” (1 Kɔlentema 13:11) Kɛmɔ Pɔɔlo edwɛkɛ ne kile la, asolo kɛzi ngakula nee mgbanyinli dwenle la. Wɔ adenle boni azo?\nNgakula ta dwenle kɛ debie biala ɛnle kpalɛ a ɛnee ɔle ɛtane. Noko, mgbanyinli kola nwu ninyɛne mɔɔ nuhua ɛnla ɛkɛ la na bɛdwenle bɛkɔ moa kolaa na bɛaha anzɛɛ bɛazi nwolɛ kpɔkɛ. Kɛ neazo la, mgbanyinli ta dwenle kɛzi edwɛkɛ bie de la anwo na bɛsuzu kɛzi bɛ nyɛleɛ baha awie mɔ la anwo. Bie a bɛyɛ zɔ bɛmaa yeha bɛ nwo. Ngakula mɔɔ bɛlɛnyi la ɛnle zɔ, bɛlɛsukoa ye ɛyɛlɛ.\nBaebolo ne maa mgbavolɛ nee mbɛlɛra anwosesebɛ kɛ bɛnyia “adwenle.” (Mrɛlɛbulɛ 1:4) Nɔhalɛ nu, Baebolo ne tu Keleseɛnema kɔsɔɔti folɛ kɛ bɛva bɛ ‘adwenle’ ne bɛli gyima. (Wulomuma 12:1, 2; Hibuluma 5:14) Noko, ɔdwu mekɛ ne bie a, kɛzi ɛ ra mɔɔ ɛlɛnyi dwenle la bamaa ɔ nee wɔ ali butule wɔ edwɛkɛ mɔɔ nwolɛ ɛngyia bɔbɔ la anwo. * Anzɛɛ bie a ɔbaha edwɛkɛ bie mɔɔ da ali wienyi kɛ yɛanzuzu nwolɛ kpalɛ la. (Mrɛlɛbulɛ 14:12) Saa ɔba ye zɛhae a, kɛ ɔkɛyɛ na ɛ nee ye azuzu edwɛkɛ nwo mɔɔ bɛnli butule ɛ?\nSƆ ƐHYE NEA: Fa ye kɛ bie a ɛ ra mɔɔ ɛlɛnyi la ɛlɛsukoa kɛzi bɛdwenle la, na bie a ɔnrɛyɛ mɔɔ ɔbaha la bɔbɔ. Amaa wɔanwu mɔɔ ɔdwenle nwo amgba la, dumua kanvo ɛ ra mɔɔ ɛlɛnyi la wɔ ye adwenle ne anwo. (“Me nye die kɛzi ɛdwenle la anwo, ɔnva nwo kɛ me nee wɔ ɛnyɛ adwenle la.”) Akee boa ye maa ɔzuzu adwenle mɔɔ yenyia la anwo. (“Ɛdwenle kɛ mɔɔ wɔha la bayɛ zɔ wɔ edwɛkɛ biala anwo ɔ?”) Kɛzi ɛ ra mɔɔ ɛlɛnyi la bazuzu ye adwenle mɔɔ yenyia la anwo na yɛayɛ ye boɛ la bazi ɛ nwo.\nKɔkɔbɔlɛ bie ɛne: Saa ɛ nee ɛ ra mɔɔ ɛlɛnyi la ɛlɛsuzu edwɛkɛ nwo a, mmadwenle kɛ ɔwɔ kɛ ɔfa mɔɔ ɛbaha la. Saa yeandie mɔɔ ɛbaha la bɔbɔ a, ɛ ra mɔɔ ɛlɛnyi la bava ma dɔɔnwo wɔ mɔɔ bɛzuzu nwolɛ la anu adɛla kɛmɔ ɛsuzu la—anzɛɛ mɔɔ ɔbaha la. Mmamaa ɔsi ɛ nwo kɛ mekɛ ekyii gua nu a ɛbanwu kɛ ɛ ra mɔɔ ɛlɛnyi la ɛva wɔ adwenle ɛdeɛ ne na ɔlɛka ye kɛ mɔɔ ɔhanle la ɛne.\n“Ɔyɛ a, me nee me ra nrenya ne di butule wɔ ninyɛne ngyikyi bie anwo—kɛ neazo la, yɛdi butule wɔ aleɛ mɔɔ ɔnle kɛ yɛsɛkye ye anzɛɛ ɔ diema raalɛ ne mɔɔ ɔnle kɛ ɔgolo ɔ nwo la anwo. Noko ɔyɛ a ɔkulo kɛ mebiza ye mɔɔ ɔlɛdwenle nwolɛ la, mete ɔ bo na meka kɛ, ‘O, kɛ edwɛkɛ ne de la ɛne’ anzɛɛ ‘Yemɔti kɛ ɛdwenle la ɛne.’ Menea mɔɔ zile la a, menwu ye kɛ saa menganle debie mɔɔ le kɛ ɛhye la a, anrɛɛ yɛanli butule dɔɔnwo.”—Kenji, Japan.\nƆLƐNWU MƆƆ ƆWƆ KƐ ƆYƐ LA\nAwovolɛ mɔɔ ze nrɛlɛbɛ la maa ngakula mɔɔ ɛlɛnyi la ka mɔɔ bɛze la\nKakula mɔɔ ɛdwu ye mgbanyinli ɛleka la ndetelɛ mɔ hyia kpalɛ la a le kɛ ɛbaziezie ye wɔamaa kenle mɔɔ ɔbavi sua nu na yeadɛnla kɛ kpanyinli mɔɔ ɔ nye gyi ɔ ti anwo la. (Mɔlebɛbo 2:24) Zɔhane ninyɛne ne bie a le kɛ ɔbanwu ɔ nwo—subane bie, mɔɔ ɔdie ɔdi nee ngyinlazo mɔɔ ɔfa ɔbɔ ye ɛbɛla la. Saa bɛlɛgyegye ye kɛ ɔyɛ ɛtane a, kakula mɔɔ ɛlɛnyi mɔɔ ze kɛzi ɔde la badwenle dɔɔnwo adɛla mɔɔ bavi ngyegyelɛ ne anu ara la anwo. Eza ɔbabiza ɔ nwo kɛ: ‘Duzu sonla a le me? Ngyinlazo boni a melɛ a? Duzu a sonla mɔɔ lɛ ngyinlazo ɛhye mɔ la bayɛ wɔ edwɛkɛ ɛhye anu a?’—2 Pita 3:11.\nBaebolo ne ka Dwosefi anwo edwɛkɛ kile yɛ kɛ ɛnee ɔle kpavolɛ mɔɔ ze kɛzi ɔde la. Kɛ neazo la, mekɛ mɔɔ Pɔtefaa aye ne zele ye kɛ ɔ nee ye ɛla la, Dwosefi buale kɛ: “Duzu ati yɛɛ akee menwɔyɛ amumuyɛ kpole ɛhye, na menwɔyɛ ɛtane menwɔtia Nyamenle ɛ?” (Mɔlebɛbo 39:9) Ɛnee bɛtɛmanle Yizilayɛma mɛla mɔɔ tia agyalɛzɛkyelɛ la ɛdeɛ, noko Dwosefi nwunle Nyamenle adwenle wɔ edwɛkɛ ne anwo. Mɔɔ tɛla ɛhye la, edwɛkɛ “duzu ati yɛɛ” kile kɛ yeva Nyamenle adwenle yeyɛ ye ɛdeɛ—zɔhane a ɔde a.—Ɛfɛsɛsema 5:1.\nƐ ra mɔɔ ɛlɛnyi la noko ɛlɛnwu kɛzi ɔde la. Ɛhye le edwɛkɛ kpalɛ, ɔluakɛ mɔɔ ɔze ye la baboa ye yeamaa yeagyinla atipɛnema ngyegyelɛ nloa na ɔ nee bɛ azie ye zo. (Mrɛlɛbulɛ 1:10-15) Noko, kɛzi ɔde la baha ye yeamaa ɔ nee wɔ azie ye zo. Saa ɔba ye zɔ a, duzu a ɛbayɛ a?\nSƆ ƐHYE NEA: Kɛ anrɛɛ ɛ nee ye bali butule la, sia ka mɔɔ ɔhanle la. (“Maa menea kɛ mendele ɔ bo a. Ɛse . . .”) Akee biza ye kpuyia. (“Duzu a maa ɛte nganeɛ zɔhane a?” anzɛɛ “Duzu a manle ɛhanle edwɛkɛ ɛhye a?”) Maa ɛ ra mɔɔ ɛlɛnyi la ɛdendɛ. Maa ɔha mɔɔ ɔze ye la. Saa mɔɔ bɛ adwenle ɛnyia wɔ nwolɛ la le debie mɔɔ ɔkulo na ɔnle debie ɛtane a, maa ɛ ra mɔɔ ɛlɛnyi la ɛnwu ye kɛ ɛdie mɔɔ yeha la ɛto nu—saa bɔbɔ ɛ nee ye ɛnyɛ adwenle a.\nAwie banwu kɛzi ɔde nee mɔɔ maa ɔdie debie ɔdi la a, ɔfɛta yɛɛ eza nvasoɛ wɔ zolɛ. Baebolo ne ka kɛ ɔnle kɛ Keleseɛnema yɛ kɛ ngakula mɔɔ ‘adalɛma fa bɛ ngilehilelɛ nee agyiba twe bɛ kɔ ɛtane nu kɛ selɛkye nee anwoma la.’ (Ɛfɛsɛsema 4:14) Yemɔti maa ye adenle na maa ɛ ra mɔɔ ɛlɛnyi la anwosesebɛ maa ɔnwu kɛzi ɔde nee mɔɔ maa ɔdwenle zɔ la.\n“Saa memaa me mra mraalɛ ne mɔ nwu kɛ mekulo kɛ metie bɛ a, ɔmaa bɛtie me edwɛkɛ, saa bɔbɔ ɔ nee bɛ ɛdeɛ ne ɛnle ko a. Menea boɛ kɛ menrɛyɛ ye kyengye kɛ bɛva me ɛdeɛ ne, emomu memaa bɛdwenle mɔ bɛbayɛ la anwo.”—Ivana, Czech Republic.\nSI PI, NOKO MMAYƐ KYENGYE\nKɛmɔ ngakula yɛ la, ngakula mɔɔ ɛlɛnyi la bie mɔ ɛzukoa kɛ bɛbava edwɛkɛ bie bɛagyegye bɛ awovolɛ fane dɔɔnwo amaa yeayɛ bɛ ɛvɛlɛ. Saa ɛhye bie ta si wɔ sua nu ɛkɛ a, ɛnee noko nea boɛ. Saa ɛdie ɛto nu a, ɔbamaa ɔ nwo adɔ ye mekɛ ezinra ɛdeɛ, noko ɔkile ɛ ra mɔɔ ɛlɛnyi la kɛ butulelilɛ le adenle mɔɔ ɔdua zo a ɔ sa baha mɔɔ ɔhyia nwo la. Ye sɔbelɛ a le boni? Di Gyisɛse folɛdulɛ ɛhye azo: “Bɛmaa bɛ edwɛkɛ ɛyɛ ko, ‘ɛhɛe’ a ‘ɛhɛe’; ‘kyɛkyɛ’ a ‘kyɛkyɛ’.” (Mateyu 5:37) Saa ngakula mɔɔ ɛlɛnyi la nwu kɛ mɔɔ ɛka la yɛɛ ɛyɛ a, bɛ nee wɔ ɛnrɛli butule.\nMekɛ ko ne ala, nyia ndelebɛbo. Kɛ neazo la, maa ɛ ra mɔɔ ɛlɛnyi la ɛhile deɛmɔti ɔte nganeɛ kɛ ɔwɔ kɛ bɛkakyi mekɛ mɔɔ ɔfa ɔba sua nu la. Saa ɔba ye zɛhae a, ɔngile kɛ bɛli ɛ nwo zo konim, emomu, ɛlɛdi Baebolo adehilelɛ ɛhye azo kɛ: “Bɛmaa awie biala ɛnwu kɛ bɛlɛ abotane [ndelebɛbo] molozo.”—Felepaema 4:5.\nSƆ ƐHYE NEA: Ɛ nee abusua ne ɛyia nu na bɛzuzu mekɛ mɔɔ bɛbava bɛara sua nu na bɛha mɛla fofolɛ mɔɔ wɔ sua nu ɛkɛ la anwo edwɛkɛ. Da ye ali kɛ ɛkulo kɛ ɛtie bɛ na suzu biala anwo kolaa na wɔazi kpɔkɛ. Roberto, selɛ bie mɔɔ wɔ Brazil la ka kɛ: “Ɔwɔ kɛ ngakula mɔɔ ɛlɛnyi la nwu kɛ bɛ awovolɛ balie debie mɔɔ bɛkɛbiza la ado nu saa ɔntia Baebolo ngyinlazo bie a.”\nƆle nɔhalɛ kɛ, awovolɛ biala ɛnli munli. Baebolo ne ka kɛ: “Yɛ muala yɛfo wɔ ninyɛne dɔɔnwo anu.” (Gyemise 3:2) Saa ɛnwu kɛ ɛdawɔ a ɛmanle butule bie rale a, mmatwehwe ɛ bo aze kɛ ɛbakpa ɛ ra mɔɔ ɛlɛnyi la kyɛlɛ. Saa ɛdie wɔ nvonleɛ ɛto nu a ɔbayɛ mɛlɛbɛnwoaze nwo neazo, na ɛ ra mɔɔ ɛlɛnyi la noko bayɛ zɔ.\n“Mekɛ bie mɔɔ yɛlile butule yɛwiele na me ɛya ne hanle aze la, mekpale me ra nrenya ne kyɛlɛ wɔ me ɛyavalɛ ne anwo. Ɛhye boale manle ye ɛya ne hanle aze na yɛanyɛ se kɛ ɔbadie me.”—Kenji, Japan.\n^ ɛden. 3 Bɛhakyi aluma mɔɔ wɔ edwɛkɛ ɛhye anu la.\n^ ɛden. 10 Ngyinlazo mɔɔ wɔ edwɛkɛ ɛhye anu la baboa kakula nrenya anzɛɛ raalɛ.\nNinyɛne boni a meyɛ mɔɔ maa me nee me ra mɔɔ ɛlɛnyi la di butule a?\nKɛ ɔkɛyɛ na edwɛkɛ ɛhye aboa me na meade me ra mɔɔ ɛlɛnyi la edwɛkɛ bo kpalɛ ɛ?\nDuzu a bamaa meadendɛ meahile me ra mɔɔ ɛlɛnyi la—mɔɔ yɛnli butule a?\nMgbavolɛ Nee Mbɛlɛra Ɛtetelɛ Agyalɛ & Abusua